Motosikal gaya klasik Benelli Imperiale 400 kini di pasaran
25 Julai 2020, 8:15 pm
KUALA LUMPUR – MForce Holdings Sdn. Bhd. (MForce) mengumumkan tawaran sebuah lagi motosikal jenama Benelli iaitu Imperiale 400 ke pasaran tempatan, berharga RM15,888 seunit.
Motosikal dengan konsep gaya klasik itu pernah dipertontonkan semasa Kejohanan MotoGP 2019 dipasang enjin silinder tunggal empat lejang berkapasiti 374cc dengan padanan kotak gear lima kelajuan.
Rangkaian kuasa itu membolehkan Imperiale 400 mengekstrak kuasa 20.7hp @ 5,500rpm dan tork puncak 29Nm @ 4,500rpm. Minyak petrol disalurkan ke kebuk pembakaran melalui sistem pancitan bahan api.
Kerangka motosikal jenis double cradel ini diberi padanan fork teleskopik pada bahagian depan dan sistem absober berkembar di belakang. Tugas memberhentikan motosikal ini disandarkan kepada sistem brek cakera pada kedua-dua roda.

Benelli Imperiale 400 turut dilengkapi sistem brek antikunci (ABS) untuk meningkatkan kecekapan, kestabilan dan keselamatan semasa memberhentikan motosikal.
Pengurus Besar Operasi MForce, Asri Ahmad berkata, Benelli Imperiale 400 mendapat sambutan menggalakan daripada peminat tempatan dengan tempahan 100 unit model berkenaan sejak bulan Januari lalu.

“Kami mohon maaf kepada pelanggan yang sudah mengemukakan tempahan kerana mereka terpaksa menunggu lebih lama untuk memperoleh motosikal masing-masing disebabkan pandemik Covid-19 di negara ini,” katanya.
MForce menjangkakan pihaknya mampu mencapai sasaran jualan sebanyak 300 unit menjelang akhir tahun ini, dibantu oleh faktor peningkatan permintaan.
Pelanggan ditawarkan dengan tiga pilihan warna iaitu hitam, kelabu dan merah. Setiap motosikal didatangkan bersama jaminan selama dua tahun atau jarak perbatuan sejauh 20,000 kilometer (mana-mana tiba dulu).

Info spesifikasi:

Enjin: Silinder tunggal, empat lejang
Sesaran: 374cc
Kuasa maksimum: 20.7hp @ 5,500rpm
Tork maksimum: 29Nm @ 4,500rpm
Gerek x lejang: 72.7 milimeter (mm) x 90mm
Nisbah mampatan: 8.5:1
Kotak gear: Lima kelajuan
Brek depan: Cakera tunggal 300mm dengan angkup dwiomboh, ABS
Brek belakang: Cakera tunggal 240mm dengan angkup omboh tunggal, ABS
Tayar depan: 110/90-19
Tayar belakang: 130/80-18
Panjang: 2,170mm
Lebar: 820mm
Tinggi: 1,120mm
Ketinggian pelana: 780mm
Jarak roda: 1,440mm
Kelegaan bumi: 165mm
Berat kering: 205 kilogram
Kapasiti tangki minyak: 12 liter


Xavi umum positif Covid-19
Oleh KOSMO!

25 Julai 2020, 7:52 pm
DOHA, Qatar – Pengurus Al Sadd yang juga legenda Barcelona dan Sepanyol, Xavi Hernandez mendedahkan bahawa beliau disahkan positif Covid-19.
Pengendali berusia 40 tahun itu mengakui beliau tidak mengalami sebarang simptom jangkitan, namun akan menjalani kuarantin di rumah.
Xavi sepatutnya membimbing Al Sadd bertemu Al Khor dalam saingan Liga Qatar awal pagi esok, namun terpaksa menyerahkan tugas itu kepada jurulatih pasukan simpanan, David Prats.
“Saya tidak boleh mengemudi pasukan pada perlawanan hari ini (awal pagi esok). David Prats akan mengambil alih tempat saya sebagai ketua pasukan teknikal.
“Saya menjalani ujian Covid-19 beberapa hari lepas dan disahkan positif. Bagaimanapun, saya masih berada dalam keadaan baik dan akan jalani kuarantin sehingga pulih,” kata Xavi.
Pada masa sama, beliau menyampaikan ucapan penghargaan kepada pihak berkuasa yang menjalankan ujian lebih awal bagi memastikan Covid-19 tidak terus menular.

“Saya berterima kasih kepada semua pihak berkuasa yang membolehkan kami mengesan lebih awal siapa yang positif bagi memastikan liga boleh dijalankan seperti biasa,” ujarnya. – AGENSI


Kuching diisytihar zon merah
Oleh NOR IDAYU BOSRO

25 Julai 2020, 10:50 pm
PUTRAJAYA – Daerah Kuching di Sarawak dikategorikan sebagai zon merah selepas mencatatkan 41 kes setakat 12 tengah hari tadi, kata Ketua Pengarah Kesihatan, Datuk Dr. Noor Hisham Abdullah.
Beliau berkata, hospital kluster Sentosa turut ditutup kepada orang awam manakala semua kakitangan pusat perubatan itu dikuarantin di dalam hospital berkenaan.
“Empat lagi kes baharu di hospital kluster Sentosa. Hospital ini telah ditutup kepada orang awam. Semua kakitangan dikuarantin dalam hospital.
“Pengesanan kontak rapat juga telah dan sedang dijalankan. Sebanyak 677 individu telah disaring dan diuji manakala 657 masih menunggu keputusan.
“Kuching, Sarawak telah menjadi zon merah,” katanya menerusi hantaran di Facebook.
Kes jangkitan baharu Covid-19 di dalam negara mencatatkan 23 kes hari ini iaitu paling tinggi sejak 16 Jun lalu. -K! ONLINE


Gagal patuh PKPP, polis keluar 16 kompaun
Oleh KOSMO!

25 Julai 2020, 9:33 pm
Oleh NOOR HASLIZA NUSI
GEORGE TOWN – Sebanyak 16 kompaun dikeluarkan kepada pemilik premis dan pelanggan di sekitar daerah Timur Laut hari ini selepas didapati ingkar prosedur operasi standard (SOP) Perintah Kawalan Pergerakan Pemulihan (PKPP).
Operasi yang dijalankan sepasukan polis dari Ibu Pejabat Polis Daerah Timur Laut selama dua jam mulai pukul 12 tengah hari itu melibatkan lima kawasan.
Ketua Polis Daerah Timur Laut, Asisten Komisioner Soffian Santong berkata, pemeriksaan dijalankan di premis-premis perniagaan dan salun rambut.
Menurutnya, hasil pemeriksaan mendapati pelanggan dan pekerja premis gagal mematuhi SOP PKPP.
“Lapan kompaun masing-masing dikeluarkan ke atas pelanggan dan pemilik premis kerana tidak mematuhi arahan penjarakan sosial, gagal mencatit kehadiran pelanggan dan suhu badan serta gagal mematuhi SOP pemakaian pekerja salun.

“Kompaun yang dikeluarkan adalah daripada 129 jumlah keseluruhan premis perniagaan yang diperiksa dalam operasi tersebut,” katanya kepada pemberita di sini hari ini.
Beliau memberitahu, kompaun sebanyak RM1,000 setiap seorang itu perlu dijelaskan di Pejabat Kesihatan Daerah dalam tempoh 14 hari untuk mengelakkan daripada tindakan seterusnya diambil. – K! ONLINE.


Dakwaan warga asing positif Covid-19 di Melaka Sentral palsu
Oleh KOSMO!

25 Julai 2020, 10:48 pm
Oleh RIZANIZAM ABDUL HAMID
MELAKA – Jabatan Kesihatan Negeri Melaka (JKNM) hari ini menafikan penularan audio di aplikasi WhatsApp kononnya beberapa warga asing didapati positif Covid-19 di terminal pengangkutan awam, pasar dan bazar Melaka Sentral, di sini semalam.
Pengarah Kesihatan negeri Dr. Ismail Ali berkata, sebaliknya penumpang terlibat merupakan satu keluarga warga tempatan yang pulang dari luar negara pada 23 Julai lalu melalui Pintu Masuk Antarabangsa di Lapangan Terbang Antarabangsa Kuala Lumpur (KLIA), Sepang.
“Semua ahli keluarga berkenaan juga disahkan negatif ujian Covid-19 semasa menjalani saringan kesihatan di KLIA dan telah mengikuti prosedur operasi standard (SOP) ketika dalam perjalanan balik ke tempat tinggal bagi menjalani kuarantin di rumah.
“Rakaman suara dan gambar tular di WhatsApp itu diambil secara rambang oleh individu yang tidak dikenali, namun, JKNM ingin menjelaskan bahawa kandungan rakaman suara terbabit tidak benar,” katanya dalam kenyataan di Melaka, hari ini.
Dr Ismail berkata, laporan polis dibuat bagi menyiasat perkara itu dan orang ramai dinasihatkan agar tidak menyebarkan maklumat atau berita tidak sahih.

Untuk maklumat sahih dan sebarang pertanyaan mengenai perkara tersebut, orang ramai boleh menghubungi Pusat Kesiapsiagaan dan Tindak Cepat Krisis Kebangsaan (CPRC) Melaka di talian 06-2356999/6851 atau e-mel [email protected]
Sebelum ini, tular di aplikasi WhatsApp mengenai rakaman suara berdurasi satu minit 20 saat dan gambar yang mendakwa terdapat beberapa warga asing positif Covid-19 berada di sekitar Melaka Sentral. – K! ONLINE.


Katharsis diabadikan dalam piring hitam
Oleh KOSMO!

25 Julai 2020, 6:13 pm
Album studio ke-12 kumpulan rock legenda tanah air, Search, Katharsis kini diabadikan dalam format piring hitam.
Bagi menjaga kualiti, piring hitam tersebut dicetak secara eksklusif terhad sebanyak 500 unit sahaja untuk pasaran seluruh dunia.
Katharsis merupakan album terbitan Datuk M Nasir yang mula dipasarkan pada 2017  juga menyaksikan penampilan penuh pemain drum, Pae dalam album Search, sekali gus memberikan kelainan serta nafas baru dari segi bunyi dan persembahan Search.
Selain petikan gitar Kid yang lebih berat dan bertenaga, imej Search yang tampil dengan konsep etnik urban oleh pereka fesyen dan gaya terkenal, Jiman Casablanca memberi album ini kelainan tersendiri.

Piring hitam Katharsis kini boleh didapati di kedai-kedai muzik terpilih.

Wajib dimiliki
Presiden Pawana Music yang juga Penerbit Eksekutif album ini, Datuk Ahmad Zaharul Annuar berkata, ia adalah album terakhir Amy bersama Search selepas  mengumumkan pengundurannya sebagai penyanyi Search pada penghujung Mac lalu.

“Ini album terakhir Amy bersama Search yang pastinya menerbitkan 1,001 nostalgia buat semua yang mengikuti perkembangan muzik kumpulan ini. Bagi peminat Search, ini koleksi paling istimewa ,” katanya.
Menurut Ahmad Zaharul, piring hitam atau vinyl tersebut juga menjanjikan alunan bunyi yang lebih padat dan lunak berbanding dalam format cakera padat (CD) yang dikeluarkan sebelum ini.
“Album ini mengandungi buku lampiran yang memaparkan koleksi gambar-gambar sepanjang kerja pembikinan album dan juga konsert Search dalam kualiti tinggi,” katanya.
Proses penerbitan piring hitam tersebut mula dilakukan di studio terkemuka di Amerika Syarikat iaitu Sterling Sound pada 2018.
Proses mastering pula dilakukan jurutera bunyi terkenal, Ryan Smith yang pernah mengendalikan album artis rock legenda dunia antaranya Ozzy Osbourne, AC/DC dan Coldplay.
Proses terakhir semua piring hitam,sampul, poster dan ‘booklet’ Katharsis dihasilkan di kilang piring hitam, Disc Makers di New Jersey sebelum dibungkus secara sistematik untuk edaran di Malaysia.
Katharsis The Vinyl yang mula dipasarkan pada 28 Julai  dijual pada harga RM199 di Fenomena Music, Plaza Damas, Kuala Lumpur dan beberapa kedai muzik terpilih serta penjual-penjual dalam talian. K!ONLINE


310 pengunjung pusat hiburan dikompaun
25 Julai 2020, 5:55 pm
PETALING JAYA – Polis mengeluarkan kompaun terhadap 310 pengunjung pusat hiburan susulan melanggar prosedur operasi standard (SOP) Perintah Kawalan Pergerakan Pemulihan dalam satu serbuan di Mutiara Damansara di sini awal pagi tadi.
Serbuan berakhir pukul 5 pagi itu dilakukan sepasukan pegawai dan anggota dari Ibu Pejabat Polis Daerah Petaling Jaya bertindak atas maklumat risikan.
Ketua Polis Daerah Petaling Jaya, Asisten Komisioner Nik Ezanee Mohd. Faizal berkata, pihaknya mengeluarkan kompaun kepada 310 pengunjung pusat hiburan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan).
“Setiap seorang dikompaun RM1,000 dan mereka terdiri daripada 200 lelaki dan 110 wanita yang berusia lingkungan 20 hingga 30 tahun,” katanya.
Menurutnya lagi, dalam serbuan itu yang sama, pihaknya menahan seorang lelaki tempatan berusia 29 tahun yang disyaki menggajikan pekerja asing tanpa permit sah selain tidak memiliki lesen pusat hiburan.
“Selain itu, kita juga menahan 10 lelaki warga asing berusia lingkungan 25 hingga 30 tahun kerana disyaki bekerja tanpa permit yang sah.

“Turut dirampas pelbagai barang elektrik serta wang tunai RM9,350,” ujarnya. – K! ONLINE


Salah tidak pasti kekal di Anfield
Oleh KOSMO!

25 Julai 2020, 7:14 pm
LIVERPOOL – Penyokong Liverpool wajar untuk berasa tidak tenang selepas pemain sayap, Mohamed Salah mengakui tidak pasti mengenai masa depannya di Anfield.
Berada di penghujung saingan 2019/20, The Reds mampu berbangga apabila mengumpul gelaran Liga Perdana Inggeris (EPL), Liga Juara-Juara, Piala Kelab Dunia FIFA dan Piala Super UEFA.
Salah menjadi tonggak utama pasukan itu selepas berhijrah dari AS Roma pada 2017 dan dia sudah menjaringkan 94 gol dalam 151 penampilan setakat ini.
“Buat masa ini, saya mahu nikmati kejayaan bersama Liverpool. Berhubung masa depan, tidak ada sesiapa yang tahu, jadi kita tunggu dan lihat apa akan berlaku.
“Kami memenangi Liga Juara-Juara, Liga Perdana, jadi saya sangat gembira sekarang. Saya tidak tahu apa akan berlaku pada masa depan, namun trofi-trofi ini sangat bermakna untuk saya,” kata Salah.
Pada masa sama, pemain antarabangsa Mesir itu juga memuji peranan pengurus, Jurgen Klopp yang mengubah Liverpool kembali menjadi pasukan digeruni.

“Sejak Klopp datang ke sini, perkara pertama yang beliau ubah adalah mentaliti pasukan. Beliau berjaya terapkan mentaliti juara ke dalam diri setiap pemain,” ujarnya. – AGENSI

SALAH (kiri) mahu menikmati kejayaan yang dilakar dengan menjulang gelaran Liga Perdana Inggeris musim ini. – AFP


Ular sawa ditangkap di taman tema
Oleh KOSMO!

25 Julai 2020, 6:14 pm
Oleh MOHAMAD NAUFAL MOHAMAD IDRIS
SHAH ALAM – Seekor ular sawa batik seberat dua kilogram (kg) berjaya ditangkap di sebuah taman tema di Seksyen 7 di sini pagi tadi.
Kehadiran reptilia berukuran satu meter itu disedari pukul 8.04 pagi oleh orang awam.
Pegawai Angkatan Pertahanan Malaysia (APM), Norfarah Adila Assary berkata, pihaknya yang tiba di lokasi kejadian mendapati ular tersebut sedang melingkar di kawasan lapang di dalam taman tema tersebut.
“Kami mengambil masa selama lima minit menangkap ular tersebut menggunakan peralatan khas.
“Ular tersebut kemudiannya diserahkan kepada Jabatan Perlindungan Hidupan Liar dan Taman Negara (Perhilitan) Selangor untuk tidak lanjut,” katanya ketika dihubungi Kosmo! di sini hari ini. – K! ONLINE


Lelaki potong tong dram melecur disambar api
Oleh MOHD SYALMIZI HAMID

25 Julai 2020, 7:12 pm
SEBERANG PERAI – Seorang lelaki warga asing melecur pada badan akibat disambar api selepas sebuah tong dram yang mengandungi bahan pelarut cat terbakar dalam kejadian di Taman Meranti, Butterworth di sini hari ini.
Dalam kejadian kira-kira pukul 4 petang itu, mangsa, warga Bangladesh berusia 31 melecur pada tubuh selepas tidak sempat melarikan diri ketika api membakar tong berkenaan.
Pegawai operasi, Mohd. Shukri Jamaludin berkata, pihaknya mendapati kebakaran itu melibatkan sebuah tong dram yang mengandungi baki bahan pelarut cat (thinner).
“Bahan itu terbakar ketika mangsa melakukan kerja memotong tong berkenaan.
“Kebakaran itu bagaimanapun tidak melibatkan struktur, namun seorang mangsa melecur sebanyak 30 peratus,” katanya kepada pemberita di sini hari ini.
Menurutnya, api telah berjaya dipadamkan oleh anggota pasukan bomba sukarela, manakala mangsa telah dihantar ke Hospital Seberang Jaya di sini bagi mendapatkan rawatan. – K! ONLINE.


Agropolitan Kelantan Selatan bantu rakyat miskin tegar tingkat pendapatan
Oleh KOSMO!

25 Julai 2020, 7:35 pm
Oleh AIMUNI TUAN LAH
GUA MUSANG – Projek Agropolitan Kelantan Selatan yang dilaksanakan di Rantau Manis dekat sini dengan peruntukan RM250 juta menguntungkan rakyat miskin tegar untuk meningkatkan pendapatan mereka.
Menteri di Jabatan Perdana Menteri (Ekonomi), Datuk Seri Mustapa Mohamed berkata, sejak projek itu dilaksanakan pada tahun 2009, ia telah memberi manfaat kepada 600 peserta dan ahli keluarga mereka meningkatkan taraf hidup.
Katanya, kerajaan melalui Majlis Pembangunan Wilayah Ekonomi Pantai Timur (ECERDC) telah membantu peserta meningkatkan pendapatan mereka yang pada mulanya hanya RM500.
“Pihak ECERDC sudah membenarkan peserta untuk keluar bekerja dan mereka bukan terikat di sini sahaja untuk mencari pendapatan tambahan.
“Kebanyakan purata pendapatan peserta meningkat antara RM1,000 sehingga RM1,500 sebulan. Ada juga jumlah isi rumah keluarga mencapai RM2,300 sebulan,” katanya.

Beliau berkata demikian selepas melakukan lawatan di Projek Agropolitan Kelantan Selatan di Rantau Manis di sini hari ini.
Hadir sama, Ahli Dewan Undangan Negeri (ADUN) Galas, Mohd. Syahbuddin Hashim dan ADUN Nenggiri, Ab. Aziz Yusoff.
Mengulas lanjut, Mustapa berkata, mengikut perancangan ECERDC bermula hujung tahun depan, Agropolitan Rantau Manis akan diserahkan sepenuhnya kepada Lembaga Kemajuan Kelantan Selatan (Kesedar) untuk terus dimajukan.
“Bermula pada 2022 akan diuruskan sepenuhnya oleh Kesedar. Sekarang ini, kita fikirkan beberapa kaedah atau model terbaik untuk menjamin kelestarian projek ini.
“Kita berharap dengan kepakaran Kesedar dapat membantu meningkatkan lagi pendapatan peserta,” katanya.
Tambah Mustapa, ketika ini terdapat 21 projek sama di seluruh negara bagi membantu peserta miskin tegar untuk meningkatkan pendapatan mereka. – K! ONLINE


3 rumah Orang Asli dibadai kepala air di Pos Lenjang, jalan terputus ke Pos Titom
Oleh KOSMO!

25 Julai 2020, 6:35 pm
Oleh ABDUL RASHID ABDUL RAHMAN
KUALA LIPIS – Hujan lebat awal pagi ini menyebabkan tiga buah rumah berhampiran sungai di Pos Lenjang di sini musnah dibadai kepala air di Pos hari ini
Difahamkan kejadian kira-kira pukul 10.30 pagi hingga 11 pagi itu menyaksikan kepala air deras yang berlaku tiba-tiba membawa lumpur sehingga memusnahkan rumah.
Selain itu hujan lebat yang turut menyebabkan berlakunya tanah runtuh di satu-satunya laluan ke Pos Titom.
Ketua Zon 3 Jabatan Bomba dan Penyelamat Malaysia (JBPM) negeri, Shahrul Nizam Nasir berkata, kejadian itu bagaimanapun tidak melibatkan kemalangan jiwa atau kecederaan.
“Laluan terputus menyebabkan kenderaan tidak boleh keluar masuk ke Pos Lenjang dan terdapat tiga buah rumah di landa kepala air.

“Kesemua penghuni rumah dapat menyelamatkan diri dan tiada mangsa terlibat dalam kejadian ini,”katanya di sini, hari ini.
Sementara itu, Pengarah Jabatan Kemajuan Orang Asli (Jakoa) negeri, Johari Alwi berkata, pihaknya bersama Jabatan Kerja Raya telah menghantar jentera bagi melakukan pembersihan jalan ke Pos Titom yang dilanda tanah runtuh.
Tambahnya, pegawai Jakoa juga telah ke kawasan rumah penduduk terlibat kepala air bagi memantau dan membantu. – K! ONLINE


MHC jamin tiada isu wang kemenangan
Oleh MUHAMMAD ZUHAILY BADLISHAH

25 Julai 2020, 7:20 pm
KUALA LUMPUR – Konfederasi Hoki Malaysia (MHC) memberi jaminan tidak akan berlaku isu kelewatan hadiah wang kemenangan kepada pemenang-pemenang untuk saingan Piala Razak yang akan berlangsung dari 18 hingga 26 September ini.
Pengerusi Jawatankuasa Pertandingan MHC, Datuk Seri Dr. Anil Jeet Singh yakin isu berkenaan tidak akan berulang seperti terjadi kepada pasukan-pasukan Liga Hoki Malaysia (MHL) pada awal Mac lalu.
“Sebetulnya bukan isu kerana tiba-tiba ada PKP (Perintah Kawalan Pergerakan) selepas tamat MHL. Bukan senang apabila PKP… nak pergi pejabat atau jumpa orang pun susah.
“Perkara ini tidak akan berlaku lagi dan saya harap jangan ada lagilah PKP selepas ini,” katanya dalam sidang akhbar Mesyuarat Ahli Jawatankuasa Pertandingan MHC kali kelima di Stadium Hoki Nasional hari ini.
Saingan Piala Razak kali ini bakal menyaksikan 15 pasukan lelaki yang akan dibahagikan sebanyak empat kumpulan, berentap merebut hadiah wang tunai RM10,000 untuk juara, RM7,000 (naib juara) dan RM5,000 (tempat ketiga).
Bagi kategori wanita, sebanyak 11 pasukan telah mengesahkan penyertaan dengan hadiah wang tunai berjumlah RM5,000 untuk juara, RM3,000 (naib juara) dan RM2,000 (tempat ketiga).

Skuad hoki lelaki Sarawak membuat keputusan untuk menarik diri, manakala Johor, Sabah, Melaka, Perlis dan Kelantan tidak akan mengambil bahagian untuk kategori wanita.
Setiap pasukan bertanding perlu mengikut prosuder operasi standard (SOP) ditetapkan kerajaan dan pada masa sama perlu mengisi borang yang akan disediakan oleh pihak MHC sehari sebelum pertandingan tersebut berlangsung.
Sebagai rekod, Piala Razak adalah kejohanan kedua di Malaysia dianjurkan selepas saingan Liga Malaysia bulan depan sejak arena sukan negara terjejas ekoran penularan wabak pandemik Covid-19 sejak Mac lalu. – K! ONLINE


Ular tedung menyorok dalam enjin
Oleh MOHD SHARKAWI LONDING

25 Julai 2020, 7:03 pm
BATU PAHAT – Sepasukan anggota Balai Bomba dan Penyelamat (BBP) Batu Pahat berjaya menangkap seekor ular tedung dewasa dalam kejadian di sebuah rumah beralamat di Batu 7, Jalan Tanjung Labuh di sini pagi hari ini.
Dalam kejadian pada pukul 11.07 pagi itu, penghuni rumah berkenaan menyedari kehadiran reptilia sepanjang tiga meter itu menyusur memasuki halaman sebelum bersembunyi di dalam enjin kereta Perodua Myvi miliknya.
Komander Operasi BBP Batu Pahat, Omar Yusof berkata, pihaknya menerima panggilan kecemasan berhubung kejadian itu sebelum bergegas ke lokasi dengan sebuah jentera bersama tujuh anggota.
“Sebaik tiba di tempat kejadian, kita dapati ular tedung berada di dalam enjin kereta tersebut.
“Anggota kita menggunakan kepakaran mengeluarkan ular tedung tersebut dengan menggunakan alat penjerut,”katanya dalam satu kenyataan di sini hari ini.
Ayob berkata, haiwan berbisa itu kemudiannya dilepaskan ke habitat asal yang jauh daripada kawasan kediaman penduduk.

Katanya, operasi ditamatkan pada pukul 11.55 pagi. – K! ONLINE


23 kes positif, dua kluster lagi dikesan
Oleh NOR IDAYU BOSRO

25 Julai 2020, 6:20 pm
PUTRAJAYA – Kes penularan dalam negara terus mencatatkan peningkatan apabila merekodkan sebanyak 17 kes daripada keseluruhan 23 kes baharu jangkitan Covid-19.
Ketua Pengarah Kesihatan, Datuk Dr. Noor Hisham Abdullah berkata, 10 daripada kes tempatan itu adalah warganegara dengan lapan kes direkodkan di Sarawak dan dua kes di Johor, manakala tujuh lagi bukan warganegara.
Beliau berkata, enam lagi adalah kes import melibatkan empat warganegara dan dua bukan warganegara yang pulang dari Rusia, Filipina, Indonesia dan Singapura.
Pertambahan angka itu menjadikan jumlah keseluruhan kes positif sebanyak 8,884 dan kes aktif dengan kebolehjangkitan sebanyak 167.
“Dua kluster baharu turut dikesan melibatkan sebuah pusat keagamaan di Taman Bukit Tiram, Johor dan sebuah syarikat pembinaan di Kuching, Sarawak,” katanya. – K! ONLINE


Lelaki potong tong dram melecur disambar api
Oleh MOHD SYALMIZI HAMID

25 Julai 2020, 5:36 pm
SEBERANG PERAI – Seorang lelaki warga asing melecur pada badan akibat disambar api selepas sebuah tong dram yang mengandungi bahan pelarut cat terbakar dalam kejadian di Taman Meranti, Butterworth di sini hari ini.
Dalam kejadian kira-kira pukul 4 petang itu, mangsa, warga Bangladesh berusia 31 melecur pada tubuh selepas tidak sempat melarikan diri ketika api membakar tong berkenaan.
Pegawai operasi, Mohd. Shukri Jamaludin berkata, pihaknya mendapati kebarakan itu melibatkan sebuah tong dram yang mengandungi baki bahan pelarut cat (thinner).
“Bahan itu terbakar ketika mangsa melakukan kerja memotong tong berkenaan.
“Kebakaran itu bagaimanapun tidak melibatkan struktur, namun seorang mangsa melecur sebanyak 30 peratus,” katanya kepada pemberita di sini hari ini.
Menurutnya, api telah berjaya dipadamkan oleh anggota pasukan bomba sukarela, manakala mangsa telah dihantar ke Hospital Seberang Jaya di sini bagi mendapatkan rawatan. – K! ONLINE.


Bilionair Indonesia idam dapatkan khidmat Balotelli
Oleh MOHD KHAIRI MOHAMAD

25 Julai 2020, 1:30 pm
COMO, Itali – Mario Balotelli dilaporkan sedang berunding dengan kelab Serie C, Como yang dimiliki oleh jutawan Indonesia, Robert Budi Hartono.
Budi Hartono yang dianggarkan memiliki kekayaannya mencecah £14 bilion (RM75.99 bilion) mempunyai perancangan untuk membawa Como melonjak ke saingan Serie A dan merasakan Balotelli, 29, adalah individu yang mampu memastikan kejayaan tersebut.
Bekas penyerang Manchester City dan Liverpool itu tiada masalah untuk menjadi sebahagian daripada projek jangka masa panjang kelab divisyen ketiga Itali tersebut kerana dia akan ditamatkan kontraknya dengan pasukannya ketika ini, Brescia.
Ketua Pegawai Eksekutif Como, Michael Gandler mengakui, perbincangan antara pihaknya dengan wakil Balotelli sedang berjalan dalam mencari kata persetujuan secepat mungkin.
“Kami tidak akan membuang duit begitu sahaja kerana matlamat kami adalah Serie A. Falsafah perniagaan kami ialah tidak membeli nilai tetapi kami menciptanya.
“Kami adalah satu-satunya pasukan yang membelanjakan kurang daripada 50 peratus bajet kami untuk pemain. Biasanya pasukan-pasukan lain akan berbelanja 80 hingga 90 peratus,” katanya.

Walaupun Como mempunyai pemilik jutawan tetapi cabaran terbesar mereka adalah berunding dengan Balotelli dari segi jumlah bayaran gaji bulanannya yang dikatakan agak tinggi. – AGENSI


Pengacara dikritik isu menu vegetarian
Oleh MOHD. HAIKAL ISA

25 Julai 2020, 1:49 pm
KUALA LUMPUR – Pengacara Goh Wee Ping menerima kecaman kerana meluahkan rasa tidak puas hati terhadap sebuah restoran makanan segera apabila restoran makanan segera yang sinonim berasaskan daging itu tidak lagi menghidangkan menu vegetarian.
Melalui perkongsian status melalui laman sosial miliknya, Wee Ping memuat naik foto dirinya di hadapan sebuah cawangan restoran berkenaan dengan kapsyen berbunyi: “Tiada lagi pilihan vegetarian. Restoran ini pernah menjadi salah satu tempat makan kegemaran saya tapi saya baru tahu ia sudah membatalkan jualan menu vegetarian mereka.
“Satu tindakan yang kurang bijak apabila seluruh dunia kini mencuba untuk mengamalkan pemakanan yang sihat. Saya sangat kecewa dan tidak akan datang lagi,” katanya.
Ironi, ramai netizen yang tidak bersetuju dengan perkara tersebut memandangkan restoran berkenaan sememangnya terkenal dengan makanan berasaskan ayam atau daging.
Dia juga turut meninggalkan tanda pagar yang membuatkan netizen berang iaitu #dontforcemetoeatmeat (#janganpaksasayamakandaging) sedangkan restoran itu sememangnya menghidangkan menu berasaskan daging untuk para pelanggan seluruh dunia.
“Banyak restoran lain yang menghidangkan pilihan vegetarian. Tidak perlu merengek seperti kanak-kanak kecil,” komen seorang pengguna melalui Twitter.

Wee Ping, seorang pengacara berbangsa Cina pernah mengacarakan program terbitan ntv7, Deal or No Deal Malaysia.
Setakat pukul 10 pagi tadi, perkara itu menjadi polemik hangat ramai pengguna Twitter apabila diulang siar lebih 2,000 kali. Rata-rata netizen mengutuk tindakan lelaki itu yang disifatkan tidak relevan. K! ONLINE


Padah selit pistol tembak cicak pada pinggang
Oleh KOSMO!

25 Julai 2020, 1:15 pm
Oleh NOOR HASLIZA NUSI
GEORGE TOWN – Seorang lelaki ditahan polis awal pagi tadi selepas gambarnya menyelitkan sepucuk pistol tiruan pada pinggang di belakang badan sambil menunggang motosikal di Lebuh Raya Tun Dr. Lim Chong Eu di sini tular di media sosial sejak semalam.
Lelaki yang berusia 35 tahun itu diberkas di pos pengawal keselamatan sebuah kondominium di Sungai Ara, Bayan Lepas dekat sini kira-kira pukul 3 pagi.
Ketua Polis Daerah Timur Laut, Asisten Komisioner Soffian Santong berkata, tangkapan itu dibuat selepas polis melihat gambar berkenaan yang dimuat naik seorang pengguna Facebook petang semalam.
Menurutnya, polis menahan pengawal keselamatan itu yang mempunyai rekod kes dadah dan jenayah lain ketika berada di tempat kerjanya.
“Siasatan lanjut mendapati, senjata tersebut adalah sepucuk pistol tiruan atau pistol tembak cicak yang dibelinya pada harga RM70 di sebuah kedai runcit di Tanjung Tokong pada Mei lalu.

“Tujuan dia menyelit pistol pada belakang badan semasa menunggang adalah kerana suka-suka,” katanya kepada pemberita di sini hari ini.
Kes tersebut disiasat mengikut Seksyen 36 Akta Senjata 1960 serta Seksyen 233 Akta Komunikasi dan Multimedia 1998. – K! ONLINE


330 individu ditahan ingkar PKP
Oleh NOR IDAYU BOSRO

25 Julai 2020, 3:47 pm
PUTRAJAYA – Seramai 330 individu ditahan atas kesalahan ingkar arahan Perintah Kawalan Pergerakan (PKP) sehingga semalam.
Menteri Kanan (Keselamatan) Datuk Seri Ismail Sabri Yaakob berkata, daripada jumlah tersebut, 23 individu direman, 304 individu dikenakan kompaun manakala tiga lagi dijamin.
“Kesemua mereka terlibat dalam aktiviti melibatkan kehadiran orang ramai yang menyukarkan penjarakan sosial,” katanya dalam kenyataan di sini hari ini.
Sementara itu, Ismail Sabri berkata, 11 warganegara asing turut ditahan atas kesalahan imigresen ketika sekatan jalan raya Operasi Benteng, semalam. -K! ONLINE


Skandal merokok, perangai buruk Seolhyun
25 Julai 2020, 12:00 pm
SELEPAS kecoh berita kumpulannya AOA terbabit dalam skandal buli, nama penyanyi Seolhyun dikaitkan pula dengan laporan yang pernah tular beberapa tahun lalu berkenaan satu insiden di sebuah hotel di Thailand.
Memetik laporan E Channel, kejadian berlaku disebabkan seorang anggota kumpulan wanita terkenal didakwa merokok di dalam bilik hotel sehingga penggera kebakaran berbunyi.
Laporan itu ada menyatakan beberapa petunjuk terhadap wanita berkenaan seperti kumpulannya mempunyai kelompok peminat lelaki yang sangat ramai.
Satu petunjuk paling penting adalah penyanyi itu berada di Thailand kerana terlibat dengan penggambaran iklan.
“Walaupun penampilannya nampak polos, tetapi dia tidak boleh hidup tanpa merokok dan mencarut,” tulis laporan itu yang membawa kepada gosip bahawa penyanyi dimaksudkan ialah Seolhyun.
Memberi respons terhadap penularan berita panas itu, agensi FNC Entertainment mengeluarkan kenyataan: “Orang yang dikatakan itu bukan Seolhyun.


Bale perlu buka mulut
Oleh KOSMO!

25 Julai 2020, 1:10 pm
LONDON – Pemain Real Madrid, Gareth Bale perlu mengambil pendekatan duduk dan berbincang bersama pihak pengurusan pasukan itu berkaitan masa depannya di Santiago Bernabeu.
Bekas jurulatih Real Madrid dan Wales, John Toshack juga percaya Bale akan mendapat manfaat daripada isunya yang kini heboh dalam kalangan peminat berkaitan kariernya bersama Real.
Pemain berusia 31 tahun itu bukan pilihan utama buat jurulatih, Zinedine Zidane musim ini apabila hanya membuat 20 penampilan dalam semua kejohanan, malah Bale sendiri dilihat agak janggal dan tidak gembira ketika meraikan kejayaan pasukan itu menjulang gelaran La Liga.
Bale sebelum ini hampir ‘terbang’ ke China untuk menyertai kelab yang bersaing dalam Liga Super China tetapi tidak menjadi kenyataan ekoran dihalang oleh Real dan kini masa depannya kembali menjadi tanda tanya kecuali ada kelab yang mampu menawarkannya gaji berjumlah £13.7 juta (RM74.42 juta) setahun untuk membawanya keluar.
“Perkara sebegini kerap berlaku. Ia tidak seperti yang dirancang kerana jurulatih mempunyai idea tersendiri tetapi anda perlu duduk dan berbincang mengenainya.
“Saya fikir masalah ini akan menemui jalan penyelesaian sekiranya ada komunikasi antara mereka yang terlibat,” katanya.

Ejen Bale, Jonathan Barnett sebelum ini mengulangi kenyataan bahawa pemain itu tidak akan meninggalkan Madrid dan akan menghabiskan tempoh kontrak dua tahun berbaki bersama pasukan itu.
Bagaimanapun, Toshack percaya para peminat pastinya lebih gembira untuk mendapat perkembangan dari mulut Bale sendiri mengenai masa depannya.
“Saya tidak fikir para peminat gembira dengan komen yang diberikan oleh orang yang mewakili Bale.
“Saya mahu mendengar sendiri daripada mulut Bale dan pastinya para peminat juga menunggu apa yang ingin dikatakan mengenai masa depannya,” jelasnya. – AGENSI


But ikon pilihan bintang
Oleh MOHD KHAIRI MOHAMAD

25 Julai 2020, 2:00 pm
PADA kurun ke-19, bola sepak menjadi sukan yang sangat popular di Britain dan ketika itu ia dimainkan oleh para pekerja buruh yang menggunakan kasut kerja yang mempunyai besi di bahagian hadapan (steel toe) dan sangat berat.
Selain itu, but yang wujud ketika itu diletakkan stud di bawah tapak kasut supaya pemakainya lebih stabil tetapi kemudiannya ia melalui proses evolusi di mana ia direka dengan lebih nipis tetapi masih berat untuk sesebuah but dengan anggaran 500 gram dan beratnya bertambah sekali ganda apabila bermain dalam keadaan padang basah.
Bagaimanapun, dari semasa ke semasa, reka bentuk dan keistimewaan but bola sepak ditambah baik sehinggalah kini terdapat pelbagai jenis dan warna yang cukup menarik untuk pilihan pemakainya.
Kolum Fakta Sukan Kosmo! kali ini menyenaraikan 10 but bola yang menjadi ikon sepanjang zaman dan terus menjadi pilihan bintang-bintang dunia untuk beraksi di padang sebelum ia menjadi popular dalam kalangan peminat.

ADIDAS F50
KELUARAN: 2004
IKON: Arjen Robben
PEMAIN BINTANG: Hernan Crespo, Ashley Cole, Bastian Schweinsteiger, Lukas Podolski, Simao
VERSI TERKINI: F50 Adizero Prime
Perkara pertama yang anda akan perasan apabila melihat kasut ini adalah ia tidak mempunyai lidah (unjuran fabrik di bahagian tengah) yang menjadikannya kelihatan sebagai satu revolusi baharu untuk kasut bola. Ia merupakan but bola pertama yang tidak mempunyai ‘lidah’ sekali gus pencetus kepada reka bentuk but yang ada ketika ini.

NIKE AIR ZOOM
TOTAL 90 II
KELUARAN: 2002
IKON: Luis Figo
PEMAIN BINTANG: Roberto Carlos, Wayne Rooney, Edgar Davids, Patrick Kluivert, Paul Scholes, Marc Overmars
VERSI TERKINI: Total 90 Laser III
Rekaan but berkenaan serta namanya menggambarkan bahawa para pemain yang memakainya bakal menikmati perasaan selesa sepanjang 90 minit aksi tanpa kehilangan kekuatan dan tumpuan selain penampilan bahagian ‘lidah kasut’ yang dianggap berevolusi ketika itu.

PUMA V1.06
KELUARAN: 2006
IKON: Samuel Eto’o
PEMAIN BINTANG: Peter Crouch, Mauro Camoranesi, Freddie Ljunberg, Emmanuel Eboue, Yaya Touré, Seydou Keita, Aliaksandr Hleb
VERSI TERKINI: Puma V1.11
But ini kelihatan tidak banyak berbeza dengan apa yang ada ketika ini tetapi sewaktu dilancarkan pada 2006, ia sangat menakjubkan dari aspek reka bentuk dan lebih ringan sekali gus menjadi pelopor kepada revolusi berkenaan. Lebih istimewa, Puma V1.06 menjadi kasut bola paling ringan pernah dihasilkan ketika ia mula dipakai oleh para pemain yang beraksi pada saingan Piala Dunia 2006 di Jerman.

ADIDAS F50 ADIZERO
KELUARAN: 2010
IKON: Lionel Messi
PEMAIN BINTANG: Arjen Robben, Nani, David Villa, Dani Alves, Edinson Cavani, Diego Forlán, Luis Suarez, Karim Benzema, Javier Pastore, Ezequiel Lavezzi, David Silva, Samir Nasri, Thomas Müller, Lukas Podolski, Gareth Bale
VERSI TERKINI: F50 Adizero Prime
Faktor utama menjadikan but ini sangat popular dalam kalangan pemain terkenal dunia adalah kerana rekaannya membolehkan mereka mengoptimumkan kepantasan.
Kasut yang ringan menyebabkan pemain merasakan seolah-olah tidak mengenakan sepatu ketika bermain sekali gus menyebabkan model ini terus kekal segar di pasaran.

PUMA KING
KELUARAN: 1970
IKON: Pele
PEMAIN BINTANG: Eusebio, Johan Cruyff, Diego Maradona, Lothar Mattheus, Paul Gascoigne, Didier Deschamps, Mikel Arteta
VERSI TERKINI: Puma King XL
Kejayaan Puma menghasilkan but ini menyebabkan syarikat berkenaan mula berkeyakinan untuk bersaing dengan musuh utama mereka, Adidas. Kehadiran model King ini membolehkan Puma mengorak langkah dengan menaja beberapa bintang dunia ketika itu. Pele yang merupakan pemain terkenal ketika itu, memilih model berkenaan sekali gus melonjakkan jenama berkenaan.

ADIDAS COPA MUNDIAL
KELUARAN: 1979
IKON: Franz Beckenbauer
PEMAIN BINTANG: Mario Kempes, Michel Platini, Paolo Rossi, Berti Vogts, Karl Heinz-Rummenigge, Franco Baresi
VERSI TERKINI: Copa Mundial
Diiktiraf sebagai but paling laris sepanjang zaman, Copa Mundial masih dijual sehingga kini biarpun sudah lebih 40 tahun berada di pasaran. Diperbuat daripada kulit kangaroo menjadikannya antara but yang ringan membolehkan pemakainya beraksi lebih pantas dan versatil.

NIKE AIR MERCURIAL
KELUARAN: 1998
IKON: Ronaldo
PEMAIN BINTANG: Thierry Henry, Roberto Carlos, Denilson
VERSI TERKINI: Mercurial Superfly
Bekas bintang Brazil, Ronaldo mungkin antara pemain yang sangat bertuah apabila Nike mencipta but ini khas berdasarkan kemampuannya. Air Mercurial ini menukar pesona but bola kepada yang lebih ringan serta reka bentuk yang mengutamakan kepantasan yang mana ia tidak disedari sebelum itu oleh pemain-pemain industri.

NIKE MERCURIAL VAPOR SL
KELUARAN: 2008
IKON: Cristiano Ronaldo
PEMAIN BINTANG: Didier Drogba, Theo Walcott, Aaron Lennon, Nani, Zlatan Ibrahimovic, Robinho, Dani Alves
VERSI TERKINI: Nike Superfly III
Keputusan Nike menggunakan bahan karbon fiber di dalam pembuatan but ini membolehkannya menjadi but paling ringan pernah dihasilkan dalam sejarah.
Menampilkan Cristiano Ronaldo sebagai duta produk, model ini tidak sukar menembusi pasaran dengan berjaya, malah beberapa jenama utama masih bersaing untuk menandingi beratnya yang berjumlah 185 gram sahaja.

MIZUNO WAVE CUP
KELUARAN: 1997
IKON: Rivaldo
PEMAIN BINTANG: Aldair, Pablo Aimar, Thiago Motta, Roque Santa Cruz
VERSI TERKINI: Wave Ignitus II
Menjadi pemain hebat seperti Rivaldo pastinya bukan mudah buatnya untuk memilih Mizuno sebagai penaja utama ketika jenama berkenaan tidak begitu tersohor.
Namun, kehadiran model Wave Cup membuatkan bekas bintang Brazil itu tidak menyesal membuatkan keputusan tersebut. Apa yang membuatkan Wave Cup termasuk dalam senarai ini adalah kerana reka letak ‘stud’ yang kemudiannya menjadi ikutan jenama-jenama utama.

ADIDAS PREDETOR
KELUARAN: 1994
IKON: Zinedine Zidane
PEMAIN BINTANG: Raúl, Kaká, David Beckham, Xavi, Patrick Vieira, Xabi Alonso, Alessandro Del Piero, Rui Costa
VERSI TERKINI: Predator Adipower
Model Predator boleh dianggap sebagai but yang sesuai untuk gaya permainan bola sepak moden.
Maka, tidak hairanlah ia menjadi model paling laris sehingga kini.
Idea disebalik pembikinan but model ini adalah mengutamakan kuasa tendangan serta kemampuan pemain menghasilkan sepakan mengelirukan.


Lelaki ragut beg tangan warga emas dicekup
Oleh KOSMO!

25 Julai 2020, 12:13 pm
Oleh MASTURAH SURADI
KOTA TINGGI – Polis menahan seorang suspek lelaki yang meragut beg tangan warga emas dalam kejadian di Jalan Tambatan di sini kelmarin.
Ketua Polis Daerah Kota Tinggi, Superintendan Hussin Zamora berkata, suspek berusia 29 tahun itu ditahan pada pukul 1 pagi tadi oleh sepasukan anggota dari Bahagian Siasatan Jenayah Kota Tinggi.
Katanya, suspek yang merupakan seorang penganggur telah ditahan di Felda Sungai Pasak di sini.
“Ketika tangkapan dibuat, pihak polis telah merampas sebuah motosikal dan dua unit telefon bimbit.
“Semakan mendapati, suspek memiliki dua rekod lampau berkaitan kes jenayah dan dadah. Saringan awal air kencing juga mendapati, lelaki terbabit positif dadah jenis methamphetamine,”katanya dalam satu kenyataan hari ini.

Hussin berkata, suspek direman selama tujuh hari sehingga 1 Ogos dan kes disiasat di bawah Seksyen 392 Kanun Keseksaan dan jika sabit kesalahan boleh dihukum penjara sehingga 14 tahun dan dikenakan denda atau sebatan.
Suspek juga disiasat di bawah Seksyen 15(1)(c) Akta Dadah Berbahaya 1952.
Sebelum ini, Kosmo! melaporkan tindakan seorang lelaki yang meragut warga emas tidak berbaloi apabila dia bukan sahaja terlibat kemalangan, malah hanya mendapat hasil ragut RM20.
Kejadian berlaku kira-kira pukul 7.30 pagi semasa mangsa seorang wanita berusia 68 tahun itu dalam perjalanan ke hospital bagi tujuan mendapatkan rawatan.
Kes berkenaan juga tular di media sosial selepas netizen memuat naik rakaman video yang memaparkan kejadian ragut tersebut.-K! ONLINE


2,897 individu gagal hadir ujian Covid-19 kali kedua akan didakwa
Oleh NOR IDAYU BOSRO

25 Julai 2020, 3:19 pm
PUTRAJAYA – Seramai 2,897 individu yang kuarantin di rumah dan masih belum tampil menjalani ujian saringan kedua Covid-19 akan ditangkap serta didakwa di mahkamah mulai Isnin depan.
Menteri Kanan (Keselamatan) Datuk Seri Ismail Sabri Yaakob berkata, kesemua individu terbabit diarahkan untuk menghubungi Pejabat Kesihatan Daerah (PKD) terdekat bagi melakukan ujian saringan kedua.
“Pihak polis akan mengambil tindakan menangkap dan mendakwa mereka di mahkamah jika masih belum tampil untuk ujian saringan kedua pada hari ke-13 kuarantin di rumah,” katanya dalam satu kenyataan di sini hari ini. -K! ONLINE


Kejuruteraan unggul X70 Premium
Oleh LUQMAN RIDHWAN MOHAMED NOR

25 Julai 2020, 12:00 pm
Proton sudah beralih arah. Bukan lagi satu entiti yang perlu dibantu untuk meneruskan survival dalam industri automotif tempatan. Peralihan ini bukan kerja mudah apatah lagi dengan jenamanya yang banyak diselubungi stigma negatif.
Langkah menyusun semula cara bisnes dan pengenalan standard kualiti baharu menyaksikan Proton bangkit semula sebagai satu jenama boleh dipercayai, memenangi keyakinan pengguna dan mengubah persepsi negatif.
Buktinya, Proton berjaya catat rekod jualan sebanyak 100,281 unit kenderaan di pasaran tempatan termasuk eksport sepanjang tahun lalu. Angka itu menandakan Proton buat kali pertamanya melepasi paras jualan 100,000 buah kenderaan sejak 2015.
Kereta sedan segmen A, Saga masih memegang status sebagai model Proton paling laris sehingga akhir tahun lalu, mencatat jualan sebanyak 38,144 unit.
Menariknya, model kenderaan utiliti sukan (SUV) pertama Proton iaitu X70 yang dilancarkan pada 12 Disember 2018 menduduki tangga kedua produk paling laris selepas mencatat rekod jualan 26,331 unit.
Sebagai permulaan, Proton menawarkan X70 sebagai model import (CBU) dari China sebelum memulakan aktiviti pengeluaran versi pemasangan tempatan (CKD) setahun kemudian di kilangnya di Tanjung Malim, Perak.

SUV segmen C itu adalah produk hasil kerjasama DRB-Hicom dengan rakan strategik di China, Geely selepas kedua-dua pihak memeterai perjanjian pada Jun 2017. Umum diketahui, Proton X70 ialah jelmaan Geely Boyue.
Proton cukup berani mencuba nasib menembusi pasaran SUV segmen C yang sudah lama dimonopoli banyak model popular jenama pesaing asing seperti Honda, Toyota, Subaru, Nissan, Mazda, Kia, Volkswagen dan Peugeot.
Dalam tempoh singkat, Proton X70 berjaya membuktikan kehebatannya dengan mencipta rekod penghantaran tertinggi dalam segmen SUV iaitu 8,500 unit sepanjang tempoh 100 hari selepas dilancarkan.

Stereng X70 versi CKD dipasang logo baharu Proton.
Selain itu, ia turut merangkul Anugerah Kereta Terbaik Malaysia (COTY) 2019 dengan varian X70 2WD Premium dinobatkan sebagai crossover pertengahan dan SUV lima kerusi terbaik.
Reka bentuk SUV Proton versi CBU dan CKD adalah sama melainkan paparan lencana Proton baharu pada gril, stereng, rim dan permukaan cermin untuk setiap unit X70 keluaran fasiliti di Tanjung Malim.
Proton X70 CKD menerima kotak gear automatik baharu jenis tujuh kelajuan klac berkembar (7DCT) dengan teknologi shift by wire berbanding transmisi automatik enam kelajuan pada produk CBU. Transmisi baharu menambah kuasa tork sebanyak 15Nm kepada 300Nm berbanding output kotak gear enam kelajuan sebelum ini. Kedua-dua model CKD dan CBU berkongsi enjin sama iaitu jenis 1.8 liter TGDi dengan kuasa maksimum 182hp.
Berhubung sistem hantaran kuasa, semua varian CKD bergantung kepada jenis pacuan dua roda berbanding X70 CBU, dengan salah satu daripada empat varian buatan China dipasang komponen pacuan semua roda (AWD).
Laris
Bagi menjawab persoalan mengapa model SUV Proton begitu laris di pasaran, Garaj mengadakan satu sesi pandu uji varian tertinggi X70 iaitu Premium X 2WD versi CKD.
Meluangkan masa hampir 15 minit dengan cuma duduk di kerusi pemandu sambil meneliti setiap sudut dalam ruang kabin, X70 ternyata bukan lagi satu produk tipikal Proton. Papan pemuka dua tona dengan reka bentuk sedikit beralun mengetengahkan gaya minimalis. Konsol tengah dihiasi satu skrin digital, manakala bentuk tombol gear pula seakan-akan model SUV premium Eropah.
Kebiasaannya, pemilik kereta transmisi automatik boleh merasai proses perubahan gear dan adakalanya agak ketara, terutamanya ketika penukaran gear tinggi kepada gear rendah, namun ini sukar dirasai semasa memandu Proton X70.
Penulis telah memandu SUV ini ke Lumut, Perak dari ibu kota dan setibanya di Bandar Tentera Laut, SUV ini menunjukkan baki lima takuk pada meter minyak sekali gus menunjukkan penjimatan.

GARisan badan dan set lampu belakang lebih tirus menyerlahkan elemen kemodenanpada SUV pertama keluaran Proton.
Olengan badan X70 juga jarang sekali dirasai dan SUV ini memang stabil disebabkan sentuhan magis Proton pada kotak gear tujuh kelajuan X70 CKD. Tindak balas enjin berubah menjadi lebih agresif selepas menekan mod pemanduan Sport, namun kembali memberi penjimatan penggunaan minyak petrol ketika menekan butang mod Eco.
Bagi penggemar kembara, Proton X70 memberikan kelebihan untuk anda bawa bersama lebih banyak bagasi dengan ruang simpanan barang seluas 515 liter. Pendek kata, boleh memuatkan dua beg golf ke dalam ruang itu tanpa masalah.
SUV versi Premium dan Premium X dipasang but kuasa dan sensor, membolehkan pemilik membuka pintu but belakang secara automatik dengan menggerakkan kaki bawah bampar.
Cuma, enjin perlu berada dalam keadaan tidak dihidupkan dan kunci berada bersama pemandu sebelum menggunakan khidmat sensor kaki.
Premium X ialah satu-satunya varian X70 dipasang bumbung panoramik matahari, mungkin digemari segelintir pembeli, tetapi mereka perlu membayar RM3,000 lebih tinggi berbanding harga varian Premium.

Tempat duduk X70 dibalut menggunakan material kulit jenis Nappa berwarna coklat.
Proton X70 Premium X sarat dengan ciri keselamatan termasuk enam beg udara, sistem brek antikunci dan banyak lagi. Menerusi Sistem Maklumat Titik Buta (BLIS) pula, pemandu akan dimaklumkan mengenai kehadiran kenderaan lain berdekatan kereta mereka. Ia akan mengeluarkan bunyi apabila kenderaan lain menghampiri atau berada di titik buta.
Begitu juga apabila ia dipandu masuk ke lorong lain, SUV ini akan mengeluarkan bunyi untuk memaklumkan pergerakan jentera tersebut menerusi Amaran Lencong (LDW). Bahkan, ia turut dilengkapi dengan Amaran Perlanggaran Depan (FCW), satu ciri yang akan mengeluarkan bunyi amaran apabila jentera tersebut berhadapan dengan risiko perlanggaran.
Brek Kecemasan Autonomi (AEB) pula akan mengaktifkan brek jentera itu apabila Proton X70 menghampiri kenderaan lain, namun penulis rasakan ia tidak terlalu berkesan kerana hanya aktif sekiranya SUV tersebut bergerak di bawah 30 kilometer sejam.
Proton X70 turut didatangkan dengan Sistem Pemantauan Tekanan Tayar (TPMS) untuk anda mengetahui tentang tekanan angin pada tayar pada panel meter. Ia juga didatangkan dengan kamera 360 darjah untuk membantu anda masuk ke petak kenderaan.
Sepanjang lapan hari memandu SUV ini di kawasan ibu kota termasuk di laluan bercampur serta lebuh raya, penulis tidak menafikan Proton X70 menawarkan pengalaman baharu dan tiada masalah menandingi produk jenama lain dalam segmen sama.
Mungkin lebih baik berbanding SUV sekelas dari Jepun atau Eropah.


VIDEO TULAR Remy Ishak ke tu?
Oleh NUR EMIRA SAIZALI

25 Julai 2020, 12:00 pm
Fenomena lagu How You Like That nyanyian kumpulan K-pop terkenal, BLACKPINK tidak perlu disangkal lagi. Baru-baru ini, tular sebuah video sekumpulan penari yang menari mengikut rentak lagu tersebut. Apa yang menggelikan hati netizen, wajah salah seorang penari dalam rakaman video tersebut mirip wajah pelakon, Remy Ishak. Perkara tersebut dimuat naik oleh seorang pengguna Twitter, @eraperfume sebelum mula tular sehingga mendapat lebih 18,500 ulang ciap dan komen.

Jika diteliti, memang agak sama bentuk wajahnya. Selain itu, netizen juga mengatakan wajah jejaka tersebut juga sama dengan pelakon, Aeril Zafrel. Lebih bertambah lucu, kedua-dua pelakon kacak itu turut mengulang siar hantaran berkenaan dengan menulis kapsyen yang mencuit hati. Hasil carian menunjukkan video asal tersebut telah dimuat naik menerusi aplikasi TikTok oleh seorang pengguna, @natchananthom.


Victor Han minta sumbangan daripada peminat
25 Julai 2020, 12:00 pm
TIADA wang, tetapi bakal berhadapan dengan perbicaraan mahkamah dalam masa terdekat mendesak penyanyi Victor Han meminta sumbangan daripada peminat.
Menerusi satu rakaman video, dia memberitahu sudah menerima notis daripada mahkamah dan perlu melantik peguam bagi mewakili kesnya.
Victor berdepan saman daripada agensi CORONA X Entertainment kerana meninggalkan kumpulan AboutU, selain didakwa memberi kenyataan salah berkenaan punca dia diberhentikan daripada syarikat itu.
“Saya memang ada menyimpan wang, tetapi semuanya sudah habis digunakan untuk membayar bil hospital nenek.
“Ada ramai yang mahu membantu, jadi saya tebalkan muka dan muat naik video ini untuk meminta sumbangan daripada anda semua.
“Saya tahu ini memalukan tetapi jika anda menyumbang 1,000 won (RM3) pun, itu sudah cukup besar bagi saya,” ujarnya yang mahu menggunakan wang tersebut untuk melantik peguam.
Tambah penyanyi berusia 30 tahun itu, jika kalah dia akan dihalang daripada muncul dalam sebarang program dalam televisyen dan YouTube.


20 ekor lembu korban seludup dirampas
Oleh KOSMO!

25 Julai 2020, 11:00 am
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 9 Kuala Terengganu mematahkan cubaan sebuah lori yang digunakan untuk menyeludup 20 ekor lembu bernilai RM310,000 dipercayai untuk ibadah korban di Kampung Jejawi di sini semalam.
Pegawai Pemerintah PGA Batalion 9, Superintendan Nor Azizan Yusof berkata, rampasan itu dilakukan pada pukul 5.15 pagi selepas anggota PGA menahan lori terbabit.
Katanya, pemandu lori itu mengemukakan permit berkaitan lembu tersebut, namun wujud percanggahan apabila nombor pendaftaran kenderaan tidak sama seperti yang didaftarkan di dalam surat berkenaan.
Selain itu, dokumen tersebut juga tidak lengkap selepas didapati tiada sebarang cop pengesahan rasmi daripada Jabatan Veterinar Negeri Kelantan.
“Hasil pemeriksaan yang dilakukan terhadap muatan lori itu membawa kepada penemuan sebanyak 20 ekor lembu jenis Shorthorn Heifers.

“Pemandu, kelindan serta lori dan lembu itu kemudiannya dibawa ke Balai Polis Jeram Perdah dekat sini untuk tindakan lanjut,” katanya dalam satu kenyataan di sini hari ini.
Nor Azizan memberitahu, berdasarkan hasil siasatan, pemandu lori mendedahkan, lembu itu akan dihantar ke kandang berdekatan Kampung Jejawi.
“Kita akan terus menjalankan operasi dalam mematahkan cubaan menyeludup dan jenayah rentas sempadan di bawah penugasan Op Benteng Covid-19,” katanya. -K!ONLINE


Keampuhan Siti Nurhaliza dalam ManifestaSITI2020
Oleh MOHD. HAIKAL ISA

25 Julai 2020, 12:00 pm
SAAT orang ramai berpolemik tentang kualiti kulit album terbaharu penyanyi nombor satu tanah air, Datuk Seri Siti Nurhaliza berjudul ManifestaSITI2020, penulis lebih ingin memberi fokus terhadap kandungan lagu yang dimuatkan dalam album studio solonya ke-18 itu.
Sejujurnya, penulis bukan tergolong antara peminat tegar Siti atau nama lengkapnya Siri Nurhaliza Tarudin, namun membesar dengan karya muzik ibu kepada Siti Aafiyah Khalid itu seawal tahun 1995 lagi.
Sedari Jerat Percintaan sehingga kini, Siti tetap unggul melahirkan karya-karya yang meniti di bibir pendengar. Tidak keterlaluan juga Siti dikelaskan antara penyanyi kelahiran era 1990-an yang masih utuh bersaing dan relevan di mata peminat.
Berbalik tentang ManifestaSITI2020, memuatkan enam lagu baharu, kandungannya bersulam lima lagi nukilan yang pernah diluncurkan sebagai single sebelum ini. Enam lagu baharu tersebut termasuklah Siapa Tak Mahu, Aku Bidadari Syurgamu, Tertulis Nama Kita, Kuasa Cintamu, Takhta Dunia dan Teratai Menjelma.
Lima lagu lain pula adalah Kasihku Selamanya, 7 Nasihat, Basyirah, Terang dan Anta Permana.
Jika direkodkan dalam bentuk turutan lagu pilihan kalbu, carta teratas satu tentunya Aku Bidadari Syurgamu, Kedua dan Siapa Tak Mahu. Pilihan ketiganya Teratai Menjelma, manakala tempat keempat hingga keenam boleh sahaja diisi dengan Tertulis Nama Kita, Kuasa Cintamu atau Takhta Dunia.

Aku Bidadari Syurgamu ciptaan Ippo Hafiz, manakala lirik tulisan Siti Rosmizah memiliki melodi yang indah. Ippo bijak membeli jiwa pendengar dengan melazimkan muzik dengan sentuhan 1990-an, sekali gus mesra pada halwa telinga.
Liriknya pula puitis dan sangat mudah dihadami. Syabas buat Rosmizah yang bertindak sebagai penulis lirik. Buat penulis, tidak mustahil lagu berkenaan dijadikan sebagai single selanjutnya daripada album berkenaan.

Siti antara penyanyi era 1990-an yang masih utuh bersaing dan relevan di mata peminat.

Tersendiri
Lagu Siapa Tak Mahu pula mempunyai sentuhan magis tersendiri. Karya ciptaan Ikhwan Fatanna, John Jeevasingham dan Omar K tersebut begitu mudah melekat di minda. Kedudukannya pada trek pertama turut menyumbang banyak kelebihan.
Pun begitu, lagu tersebut bukan sekadar omongan kosong sebaliknya sarat dengan pesanan berguna buat pasangan bercinta atau berkasih sayang. Melodinya rancak bersulam prakorus yang yang mengambil inspirasi daripada lagu rakyat berjudul Tanya Sama Pokok menjadikan buah tangan tersebut cukup unik.
Lagu berkenaan mengubat kerinduan peminat yang sudah lama dahagakan nukilan segar sebagaimana yang pernah dinikmati menerusi Ku Milikmu atau Ku Mahu. Semasa mengamati lagu berkenaan, sudah terbayang klip video yang bakal dihasilkan Siti.
Lagu yang menduduki tangga Top 3 pilihan penulis memihak terhadap dendangan asal penghibur legenda, Allahyarham Datuk Sudirman Arshad berjudul Teratai Menjelma. Karya berkenaan begitu cocok dengan vokal merdu dan klasik Siti.

Tidak adil membandingkan versi Siti dan Sudirman, namun apa yang boleh penulis simpulkan, Siti telah menghidupkan semula keindahan alunan inang Teratai Menjelma dalam wadah terbaik.
Bukan mudah untuk seseorang penyanyi zaman sekarang melahirkan karya bergenre tradisional, namun di tangan Siti, Teratai Menjelma seumpama malam bersiram cahaya purnama.
Sengaja penulis lompongkan pendapat untuk lagu-lagu lain, terutama yang sudah dilancarkan sebagai single. Semua pembaca sudah bijak menilai kualiti lagu-lagu berkenaan yang sudah sebati di jiwa. Lagu-lagu lain pula, secara peribadinya belum larut dalam siulan penulis, barangkali perlukan sedikit mengambil masa untuk sampai ke tahap sedemikian.
Vokal Siti pula seindah sebagaimana lazimnya nama beliau terukir sebagai biduanita pujaan ramai.
Biarpun sudah mencecah usia 41 tahun, setiap baris nyanyian yang terbit daripada suara figura itu masih berada di papan atas. Sudah berdekad lama di persada negara juga, Siti bagaimana tetap dihimpit kritikan kononnya ton suara suara beliau sudah kedengaran tidak seperti dahulu.
Apa pun, ManifestasiSiti2020 masih berupaya menepis angin negatif dan terus menjulang Siti sebagai penyanyi nombor satu untuk dua dekad kelananya dalam belantara muzik negara.
Kongklusinya, album berkenaan juga adalah bukti ampuh mengapa Siti Nurhaliza masih bergelar penyanyi nombor satu Malaysia. Campaklah genre apa sekalipun, beliau mampu melaksanakannya dengan cela yang sangat minima. Kenapa? Jawapannya mudah, Siti tiada tolok bandingan.


Kakak maut, adik cedera parah kereta rempuh lori
Oleh KOSMO!

25 Julai 2020, 10:54 am
Oleh NUR ALINA HASSAN
BATU PAHAT- Seorang wanita maut, manakala adiknya cedera parah apabila kereta yang mereka naiki merempuh belakang sebuah lori di Kilometer 98.9, Lebuh Raya Utara-Selatan arah Selatan, pagi tadi.
Ketua operasi dari Balai Bomba dan Penyelamat Yong Peng, Pegawai Bomba Kanan II Zakaria Mohamed berkata, dalam kejadian pada pukul 7.54 pagi itu, pemandu kereta, Siti Sarah Mohammad Ali, 27, disahkan maut di lokasi kejadian.
“Adiknya, Siti Nurfarhana, 24, yang merupakan pemegang kad orang kelainan upaya (OKU) mengalami cedera parah.
“Punca kemalangan dipercayai berlaku apabila kereta Proton Persona yang dipandu mangsa telah merempuh belakang sebuah lori jenis Fuso yang diletakkan di bahu jalan,” katanya ketika dihubungi Kosmo! di sini.
Menurutnya, akibat rempuhan itu, kedua-dua beradik tersebut tersepit di tempat duduk dan pihak bomba telah menggunakan peralatan khas bagi mengeluarkan mereka.

“Bomba bersama enam anggota telah dikejarkan ke lokasi kejadian bagi membantu mengeluarkan mangsa yang tersepit di bahagian hadapan kereta.
“Mayat diserahkan kepada polis untuk siasatan lanjut, manakala mangsa yang cedera pula dirawat di Hospital Sultanah Nora Ismail, Batu Pahat,” katanya.
Zakaria berkata, pemandu lori yang berusia 33 tahun pula tidak mengalami sebarang kecederaan.-K! ONLINE.


Padah jual gelang cegah Covid-19
Oleh NOR IDAYU BOSRO

25 Julai 2020, 10:09 am
Ejen jualan langsung yang mempromosikan produk gelang tangan berkenaan melalui akaun Facebook miliknya disoal siat di KPNDHEP hari ini.

PUTRAJAYA – Seorang ejen jualan langsung dikompaun RM50,000 gara-gara mempromosikan gelang tangan yang didakwa mampu mencegah jangkitan pandemik Covid-19 di media sosial.
Pengarah Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP), Datuk Iskandar Halim Sulaiman berkata, pihaknya mengesan satu isu tular di laman sosial Facebook berkenaan promosi produk gelang tangan berharga RM580 yang dikatakan mampu mencegah pandemik itu.
Menurutnya, bertindak atas aduan itu, sepasukan pegawai penguat kuasa KPDNHEP telah melakukan pemeriksaan dan menyoal siasat seorang wanita iaitu ejen sebuah syarikat jualan langsung yang mempromosikan produk gelang tangan berkenaan melalui akaun Facebook miliknya.
“Tindakan wanita ini yang telah mempromosikan produk dengan memberi maklumat mengelirukan didapati melakukan kesalahan di bawah Seksyen 10(1)(h) Akta Perlindungan Pengguna 1999.
“Tawaran kompaun maksimum sebanyak RM50,000 diberikan kepada ejen jualan langsung berkenaan pada hari ini,” katanya.
Iskandar Halim berkata, jika kompaun gagal dibayar dalam masa ditetapkan, individu terbabit akan dituduh di mahkamah. -K! ONLINE


Jia Miss A dedah pernah hidap tumor
25 Julai 2020, 12:00 pm
BIARPUN popular, namun ironi kebanyakan artis Korea Selatan pernah melalui pelbagai kisah mencabar dalam kehidupan mereka.
Tidak terkecuali anggota Miss A, Jia yang mendedahkan pernah menderita tumor selain terpaksa menjalani pembedahan sendirian.
“Saya teringat kisah yang menyedihkan. Suatu ketika dahulu, ketika mula-mula bergelar artis, saya pernah menjalani pembedahan berseorangan untuk membuang tumor,” katanya yang tidak mendedahkan sama ada tumor itu adalah kanser atau tidak.
Penyanyi yang berasal dari China itu juga berkata, dia terpaksa merahsiakan perkara itu daripada kedua-dua orang tuanya kerana tidak mahu mereka berasa bimbang.
“Saya hadapinya seorang diri dan menangis,” ujarnya yang memberitahu ibunya tentang perkara itu selepas sembuh.


LAGU POPULAR 12 Tahun Terindah – Bunga Citra Lestari
Oleh NUR EMIRA SAIZALI

25 Julai 2020, 12:00 pm
Meskipun baru dimuat naik dalam masa sehari, klip video lagu terbaharu, 12 Tahun Terindah nyanyian Bunga Citra Lestari (BCL) telah mencecah lebih enam juta tontonan dalam YouTubenya, It’s Me BCL.
Klip video yang dimuat naik pada 19 Julai lalu mengisahkan perjalanan hidup BCL dan anaknya, Noah Sinclair sejak kematian Ashraf Sinclair pada Februari lalu. Dia juga bersyukur dengan kenangan selama 12 tahun bersama suaminya.
Rata-rata netizen memberi komen positif selepas mendengar lagu yang liriknya ditulis oleh BCL itu. Ada yang turut menitiskan air mata kerana bait-bait lirik tersebut sangat menyentuh perasaan. Klip video arahan Adam Sinclair itu juga memaparkan gambar-gambar kenangan sepanjang tempoh perkahwinan pasangan romantis itu.


Titik hitam nepostisme Bollywood
Oleh ARINA CHE AZLAN

25 Julai 2020, 12:00 pm
Andai anda semua tidak pergi menonton karya saya, Bollywood akan buang saya. Saya tiada pertalian darah dengan nama-nama besar dalam industri jadi tolonglah saya kekalkan kerjaya ini,” ungkapan tersebut diulang siar ribuan peminatnya dalam media sosial sehari selepas Sushant Singh Rajput disahkan maut akibat bunuh diri.
Sushant meninggal dunia lima hari selepas pengurusnya, Disha Salian yang turut membunuh diri dengan terjun dari tingkap bilik tidur di tingkat 14 apartment yang didiaminya.
Aktor berusia 34 tahun itu pula ditemui tergantung di kipas siling rumahnya di Mumbai pada petang Ahad, 14 Jun lalu.
Polis mengklasifikasikan kematiannya sebagai kes bunuh diri namun sehingga kini tiada sebarang nota berhubung tindakan tersebut ditemui.
Bagaimanapun, pihak berkuasa menemui beberapa surat rawatan yang menunjukkan aktor itu sedang berdepan masalah depresi.
Hal tersebut menimbulkan tanda tanya terutama kepada peminat kerana jika dilihat pada graf kerjayanya, Sushant sedang mengecapi populariti dan kejayaan yang boleh dibanggakan.

Bahkan menurut bapanya, Krishna Kumar Singh, anaknya tidak pernah bercerita sebarang masalah yang dihadapi.
“Saya perasan dia banyak termenung dan baru-baru ini, dia kurang bersemangat tetapi tidak pernah bercerita tentang apa yang mengganggu fikirannya,” ujar Krishna kepada media pada majlis pembakaran mayat Sushant.

Polis kini dalam usaha mencari punca insiden dan menyoal siasat beberapa individu rapat termasuk bekas teman wanita Sushant, Rhea Chakraboty.
Sushant, seorang hero ‘papan atas’ yang sedang mengukir nama. Dia memulakan kerjaya sebagai pelakon drama di stesen televisyen Zee TV sekitar tahun 2010.
Namanya mula menjadi kegilaan peminat apabila membintangi drama bersiri bertajuk Pavitra Rishta pada 2013, sekali gus membuka pintu untuknya ke layar perak.
Filem debut Sushant, Kai Po Che! pada tahun sama berjaya menempatkan anak kelahiran Bihar itu sebaris nama hero Bollywood generasi baharu lain seperti Ranveer Singh dan Rajkumar Rao.
Tidak memiliki latar belakang keluarga seni, Sushant membina kerjayanya tanpa sebarang bantuan nepotisme, sebaliknya bersandarkan bakat semata-mata.
Meskipun mengakui kewujudan nepotisme atau amalam pilih kasih karyawan Bollywood, Sushant hanya mampu menelan kenyataan tersebut.
“Saya harus belajar hidup dengan isu nepotisme jika mahu mengekalkan karier di Bollywood. Nepotisme berlaku di mana sahaja dan tidak boleh dielak,” katanya dalam satu temu bual ketika Festival Filem Antarabangsa India (IIFA) pada 2017.
Amalan nepotisme bermaksud kecenderungan memberikan tawaran atau peluang kepada ahli keluarga terdekat.
Jika di Bollywood, kebanyakan artis legenda mengekalkan legasi seni menerusi anak cucu yang turut mengikut jejak langkah bergelar pelakon.
Kematian Sushant yang dianggap mengejutkan, secara tidak langsung membangkitkan kemarahan peminat dan isu nepotisme kembali menjadi topik perbualan hangat.
Apabila nama-nama besar Bollywood seperti Sonam Kapoor, Karan Johar dan Aliaa Bhatt meluahkan rasa simpati mereka terhadap pemergian Sushant, peminat mengkritik golongan tersebut sebagai hipokrit.
Tambahan pula, Karan dan Aliaa sebelum ini yang pernah memperkecilkan mendiang secara terbuka serta membuat gurauan tentang kehadiran Sushant dalam industri Bollywood.
Menerusi rancangan Koffee With Karan, sebuah program hiburan kendalian Karan Johar, dua nama besar itu pernah membuat kenyataan bahawa tidak mengenali Sushant apabila ditanya pendapat berkenaan bakat mendiang.
“Siapa Sushant Singh Rajput? Saya tidak boleh komen kerana tidak pernah mendengar namanya,” ujar wanita berusia 27 tahun itu sambil tertawa.
Aliaa merupakan anak kepada pengarah filem tersohor Bollywood, Mahesh Bhatt dan aktres, Soni Razdan.
Sonam Kapoor yang pernah menyifatkan kematian Sushant tidak patut dikaitkan dengan kerjaya lakonan juga diselar peminat. Aktres itu turut diingatkan dia tidak lebih sekadar produk nepotisme.
“Apabila ada sahaja individu yang bunuh diri, pasti masyarakat akan menuding jari kepada teman wanita, bekas teman wanita, rakan-rakan sekerja atau situasi kerjayanya. Itu satu tindakan yang tidak berhati perut,” memetik tulisan Sonam menerusi Twitternya, 24 jam selepas Sushant ditemui mati.
Dihentam netizen
“Jika bapa awak bukan Anil Kapoor, mana mungkin awak berjaya memenangi 10 anugerah daripada 12 filem yang dilakonkan. Bahkan, anda hanya boleh membuktikan kehebatan sebenar anda menerusi sebuah sebuah filem iaitu Neerja,” luah seorang peminat dalam laman Twitter berhubung kenyataan Aliaa.
Secara jujurnya, tiada siapa mengetahui punca sebenar di sebalik tindakan drastik bintang filem Drive itu menggantung diri.
Biarpun begitu, siasatan awal polis mengemukakan, sebelum kematiannya bekas pelajar Kejuruteraan Mekanikal di Delhi College of Engineering itu sudah enam bulan menjalani rawatan psikiatri bagi masalah tekanan perasaan.

Namun Sushant tidak pernah mengambil sebarang ubat antidepresi. Hakikatnya, sudah enam bulan bergelut dengan tekanan perasaan tetapi tiada siapa yang tahu atau peduli tentang situasi tersebut.
Perkara tersebut menjadikan kematian Sushant suatu kehilangan besar buat dunia Bollywood. Lebih memilukan, Perdana Menteri India, Narendra Mohdi turut menzahirkan rasa sedih atas kejadian tersebut.
Untuk membina kerjaya dan nama di Bollywood tanpa sebarang latar belakang keluarga seni bukan satu perkara mudah, namun Sushant ialah antara anak seni yang berjaya melakukannya.
Sepatutnya pada tahun ini, sebuah filem Sushant yang dijangka pecah panggung bakal ditayangkan iaitu Dil Bechara, sebuah karya adaptasi dari Hollywood, The Fault In Our Stars.
Sayang seribu kali sayang, usaha keras Sushant terhenti pada saat namanya berada di puncak dan bakatnya diakui ramai.
Buktinya, saat treler Dil Bechara mula ditayangkan baru-baru ini, aktres Sushmita Sen dan Priyanka Chopra memberikan ekspresi kagum terhadap Sushant.
“Saya dapat rasakan dia memiliki kekuatan emosi yang luar biasa di dalam mahu pun di belakang tabir,” tegas Sushmita.
Hakikatnya, industri perfileman Bollywood telah kehilangan pelakon pelapis berintegriti yang berjaya membuktikan walau tanpa pangkal nama Khan, Kapoor, Bhatt atau Khanna, dia mampu menggegarkan layar perak India.


Cheng Hoe mahu satu lagi aksi persahabatan
Oleh MUHAMAD ARDIE PUTRA SUHAIMI

25 Julai 2020, 10:05 am
KETUA jurulatih skuad Harimau Malaya, Tan Cheng Hoe berharap satu lagi aksi persahabatan dapat diatur buat anak-anak buahnya sebelum mengharungi aksi terakhir Kumpulan G saingan kelayakan Piala Dunia 2022/Piala Asia 2023 pada November depan.
Sebagai rekod, cabaran skuad negara pada pusingan kelayakan ini masih berbaki tiga perlawanan apabila dijadualkan bertemu dengan Emiriyah Arab Bersatu (UAE) dan Vietnam pada Oktober sebelum menamatkan kempen dengan menentang Thailand pada November nanti.
Susulan itu, Persatuan Bola Sepak Malaysia (FAM) telah mengatur satu aksi persabahatan antarabangsa menentang Bahrain sebelum pertemuan menentang UAE selain mengesahkan kehadiran Kuwait di Stadium Nasional Bukit Jalil pada November nanti.
Kata Cheng Hoe, jadual untuk skuad Harimau Malaya untuk Oktober sudah cukup padat dengan pemain dijangka melaporkan diri pada 24 September tetapi ruang untuk kalendar antarabangsa bulan November masih lagi terbuka.
“Jadual pasukan untuk Oktober tiada masalah. Cuma, saya melihat masih ada ruang kosong pada kalendar antarabangsa November sebelum pasukan bertemu dengan Thailand pada aksi kelayakan terakhir nanti.
“Kita bakal menerima kunjungan Kuwait sebagai aksi pemanas badan tetapi saya harap satu lagi pertemuan dapat diatur bagi memastikan pasukan bersedia sepenuhnya kerana perlawanan Thailand nanti cukup penting dalam misi kita untuk ke pusingan seterusnya,” katanya ketika dihubungi Kosmo! baru-baru ini.

Mengulas lanjut, Cheng Hoe bagaimanapun tetap berpuas hati kerana pasukan Bahrain yang menduduki ranking ke-99 dan Kuwait di kedudukan ke-147 memiliki kualiti untuk menguji keupayaan barisan pemain.
“Bahrain merupakan pasukan meningkat naik di Asia Barat serta baru memenangi Piala Negara Teluk tahun lalu dan saingan bertemu mereka penting sebelum kami menentang UAE yang mana pemainnya memiliki persamaan dari segi fizikal.
“Sementara itu, pemain Kuwait pula diketahui terkenal dengan kelebihan fizikal yang saya anggap cabaran penting buat pemain kerana kita akan bersaing dengan Thailand selepas itu,” katanya.
Skuad negara ketika ini menduduki tangga kedua Kumpulan G dengan sembilan mata selepas mengharungi lima perlawanan selepas merekodkan tiga kemenangan, ketinggalan dua mata di belakang Vietnam. – K! ONLINE


Azeem bersemangat tawan Asia
Oleh MUHAMMAD ZUHAILY BADLISHAH

25 Julai 2020, 10:07 am
‘Usain Bolt’ Malaysia mahu julang status raja pecut remaja Asia
PERMATA olahraga negara, Muhammad Azeem Fahmi enggan mensia-siakan peluang terbaiknya untuk bergelar raja pecut remaja Asia pada Kejohanan Olahraga Remaja Asia tahun depan.
Difahamkan, pertandingan peringkat umur bawah 20 tahun itu akan dianjurkan semula tahun depan selepas kejohanan yang sepatutnya berlangsung di Bangkok, Thailand dari 14 hingga 17 Mei lalu terpaksa dibatalkan.
Persatuan Olahraga Asia terpaksa membuat keputusan itu bagi membendung penularan pandemik Covid-19 yang melanda dunia sejak Mac lalu.
Justeru, Azeem dengan gelaran ‘Usain Bolt’ Malaysia itu mahu merampas semula gelaran raja pecut remaja Asia yang pernah dimenangi pemegang rekod 100 meter (m) kebangsaan, Khairul Hafiz Jantan ketika edisi 2016 di Ho Chi Minh, Vietnam.
“Saya pernah gagal pada Sukan Sekolah-Sekolah ASEAN 2018 tetapi ketika itu saya baru tingkatan dua. Jadi, saya tidak mahu peristiwa sama berulang lagi.

“Kalau Khairul Hafiz boleh lakukannya dahulu, kenapa saya tidak? Ini adalah salah satu platform terbaik untuk perkembangan karier saya,” katanya.
Cabaran pelari berusia 16 tahun itu tetap mencabar kerana bintang Indonesia, Lalu Muhammad Zohri dijangka mengambil bahagian untuk mempertahankan pingat emas 100m dimenanginya sewaktu edisi 2018 di Gifu, Jepun.
Bagaimanapun, ada desas-desus mengatakan penyertaan Lalu Muhammad Zohri yang pernah menjuarai Kejohanan Olahraga Remaja Dunia 2018 dengan catatan masa 10.18 saat (s) bergantung kepada venue dan tarikh baharu kejohanan tersebut.
Ini kerana, Lalu akan genap usia 21 tahun pada Julai tahun depan sekali gus tidak dapat beraksi kerana telah melebihi had umur ditetapkan.
Pada masa sama, pelari dari Lombok itu juga mahu memberikan fokus kepada penyertaannya pada Sukan Olimpik Tokyo yang dijadualkan bermula 23 Julai hingga 8 Ogos selepas melayakkan diri tahun lalu menerusi catatan masa 10.03s. – K! ONLINE


Barcelona lelong 12 pemain
Oleh KOSMO!

25 Julai 2020, 10:01 am
BARCELONA – Gergasi Sepanyol, Barcelona dilaporkan akan menyenaraikan 12 pemain skuad utamanya dalam pasaran perpindahan akhir musim ini untuk mengumpul dana bagi mendapatkan beberapa prospek pembelian baharu.
Ia bagi membolehkan The Catalan mencapai perjanjian dengan Inter Milan untuk mendapatkan penyerang sensasi pasukan itu, Lautaro Martinez yang mempunyai klausa perpindahan lebih daripada nilai €111 juta (RM549.7 juta) dalam kontraknya.
Pada masa sama, naib juara La Liga musim ini juga mahu membeli semula Eric Garcia daripada Manchester City kerana bekas produk Akademi La Masia itu pernah menyatakan hasratnya untuk kembali ke Camp Nou.
Selain itu, Barcelona juga dikatakan mahu mendapatkan khidmat Joao Cancelo yang jarang digunakan City pada bahagian pertahanan kanan menerusi perjanjian pertukaran pemain dengan bek kanan mereka, Nelson Semedo.
Selain Semedo, antara nama-nama lain di bahagian benteng pertahanan yang bakal menjadi ‘mangsa’ ialah penjaga gol kedua, Neto, Samuel Umtiti, Junior Firpo dan Jean-Clair Todibo.
The Catalan juga sedia menjual beberapa pemain yang khidmat mereka seakan-akan sudah tiada makna di Camp Nou ialah Arturo Vidal, Carles Alena, Rafinha, Ivan Rakitic, Ousmane Dembele, Martin Braithwaite dan Philippe Coutinho.

Peluang Todibo, Alena dan Rafinha untuk keluar daripada Barcelona dilihat lebih mudah memandangkan ketiga-tiga pemain tersebut telah beraksi dengan pasukan lain secara pinjaman musim ini bersama Schalke 04, Real Betis serta Celta Vigo.
Bagaimanapun, nasib pemain-pemain senior seperti Vidal, Rakitic dan Umtiti juga bakal bergantung kepada prestasi mereka ketika menentang Napoli pada aksi timbal balik pusingan 16 pasukan terbaik Liga Juara-Juara, 8 Ogos ini. – AGENSI


Panjat hotel 31 tingkat tanpa tali
Oleh KOSMO!

25 Julai 2020, 10:00 am
MADRID, SEPANYOL – YouTuber Perancis, Leo Urban nekad memanjat sebuah bangunan hotel setinggi 31 tingkat tanpa menggunakan sebarang alat bantuan keselamatan di bandar raya Barcelona, Rabu lalu.
Menurut akhbar Daily Mail, sebuah dron digunakan untuk merakam aksi cemas Urban memanjat bangunan setinggi 116 meter itu.
“Saya menunggu selama tiga tahun dan kerap berlatih sebagai persediaan untuk memanjat bangunan hotel ini.
“Saya juga berlatih seni parkour dengan berkaki ayam selama kira-kira 15 tahun. Saya berlatih di kawasan gunung-ganang,” ujarnya.
Urban mengambil masa kira-kira satu jam untuk memanjat hingga ke tingkat paling atas bangunan tersebut sebelum ditahan polis yang menunggunya di atas bumbung hotel.
LELAKI itu mengambil masa sejam untuk sampai ke tingkat paling atas bangunan hotel diBarcelona, Itali . – DAILY MAIL

Mengulas aksi lelaki tersebut, Dewan Bandar Raya Barcelona menyatakan bahawa bangunan hotel itu tidak mengalami sebarang kerosakan dan ia masih ditutup kepada umum berikutan pandemik Covid-19.

Bagaimanapun, Urban tetap disaman kerana kesalahan menerbangkan dron di pusat bandar tanpa permit.
Dia pernah memanjat sebuah bangunan pencakar langit setinggi 144 meter di wilayah Catalonia pada November tahun lalu tanpa sebarang peralatan keselamatan.
Namun, bangunan paling tinggi yang pernah dipanjatnya ialah Menara Eiffel di Perancis setinggi 276 meter pada 2015. – AGENSI


Pengajaran kisah Hagia Sophia
Oleh MOHD TURMADZI MADUN

25 Julai 2020, 10:00 am
MOHD TURMADZI MADUN, PENGARANG BERITA

Agak-agaknya semalam ada yang tidak dapat menunaikan solat Jumaat kerana gagal mendapat nombor atau ruang di dalam masjid sudah penuh.
Mereka yang dapat solat Jumaat sudah tentu gembira terutama yang dipilih untuk menunaikannya.
Alhamdulillah, penulis dapat menunaikan solat tersebut sebaik kerajaan melonggarkan Perintah Kawalan Pergerakan (PKP) akibat pandemik Covid-19.
Penulis yakin orang Islam paling gembira menunaikan solat Jumaat semalam ialah mereka yang bersembahyang di lokasi bersejarah, Masjid Hagia Sophia di Turki.
Umum mengetahui bangunan bersejarah itu telah dijadikan muzium ketika pemerintahan pemimpin sekular Republik Turki pertama, Mustafa Kemal Ataturk pada tahun 1934.
Selepas 86 tahun, status bangunan bersejarah itu kembali diubah menjadi masjid apabila mahkamah Turki pada 11 Julai lalu membenarkan permohonan badan tempatan untuk memansuhkan tindakan Mustafa ketika pemerintahannya.

Gerakan menukar status masjid Hagia Sophia atau dikenali sebagai Ayasofya dalam kalangan penduduk tempatan dicetuskan oleh Presidennya, Recep Tayyip Erdogan dan dibantu sokongan padu pasukan kerajaannya.
Seperti dijangka, tindakan itu mengundang rasa marah negara jirannya iaitu Greece, Rusia, Georgia dan Cyprus yang tidak berpuas hati dengan keputusan tersebut.
Ia disebabkan mereka menganggap bangunan itu sebagai tempat suci kerana Hagia Sophia sentiasa menjadi rebutan ekoran rentetan sejarahnya yang panjang bagi penganut Islam dan Kristian.
Itu sejarah ringkas mengenai Hagia Sophia.
Sebenarnya, ada beberapa pengajaran yang boleh diambil daripada peristiwa itu. Ketegasan Erdogan untuk tidak berganjak dengan keputusannya walaupun mendapat pelbagai tekanan wajar dijadikan iktibar.
Apatah lagi niatnya menjadikan Hagia Sophia sebagai masjid sebagai lambang kebesaran Islam sewajarnya dipuji.Tiada apa yang hendak dimarahkan kerana mereka yang bukan beragama Islam masih dibenarkan untuk melawat.
Begitulah nikmat yang dikurniakan oleh Tuhan kepada kita. Kewujudan masjid sepatutnya digunakan untuk mengeratkan hubungan sesama umat.
Lupakah kita ketika masjid tidak lagi dapat dikunjungi selama tiga bulan sepanjang PKP? Berapa ramai yang rindukan solat berjemaah tidak lagi dapat melakukannya ekoran virus Covid-19.
Tindakan kerajaan yang mengawal ketat pintu sempadan ternyata berjaya membendung penularan wabak itu hingga membolehkan banyak premis termasuk masjid telah dibuka semula wajar dipuji.
Pujian juga harus diberikan kepada pasukan barisan hadapan terutama petugas kesihatan, polis dan tentera yang bertungkus lumus merawat pesakit Covid-19.
Akhir kata, sama-samalah kita berdoa agar nikmat solat berjemaah di masjid yang sedang kita kecapi semula ini dapat dilaksanakan secara berterusan.
Mereka yang masih gagal mendapatkan slot solat Jumaat juga diharapkan tidak berputus asa dan cubalah datang awal ke masjid bagi mengubati kerinduan tersebut.


YouTuber lega, harap pindaan tiada syarat ketat
Oleh ZULKIFLI MANZOR

25 Julai 2020, 10:00 am
KUALA LUMPUR – Pembikin video di media sosial menyambut baik penjelasan kerajaan berhubung keperluan mendapatkan Lesen Pengeluaran Filem dan Surat Perakuan Pengambaran oleh Perbadanan Kemajuan Filem Nasional Malaysia (Finas).
Seorang YouTuber dikenali dengan nama Elmi#malaysia berkata, pengumuman kerajaan bahawa orang ramai bebas untuk menghasilkan dan memuat naik rakaman video di platform media sosial tanpa perlu memohon lesen amat melegakan.
“Bagaimanapun, saya berharap Akta Finas 1981 (Akta 244) yang mahu dipinda kelak menyenangkan semua pihak.
“Saya juga berharap pindaan itu kelak jangan sampai ia menyukarkan YouTuber,” katanya ketika dihubungi Kosmo! di sini semalam.
Elmi#malaysia berkata, sejajar dengan pengumuman itu juga beliau berharap tiada lagi pihak menggembar-gembur isu tersebut selepas penjelasan mengenainya dibuat oleh Menteri Komunikasi dan Multimedia, Datuk Saifuddin Abdullah.
Sementara itu, Editor laman YouTube Pandu Laju, Gan Yong Li berkata, sekiranya kerajaan tetap berhasrat mengenakan lesen ke atas Youtuber, ia perlu dilakukan secara berperingkat dengan syarat yang kurang ketat.

Katanya, tidak adil Youtuber tempatan yang beroperasi secara kecil-kecilan dikenakan bayaran dan syarat sama dengan organisasi besar.
“Isu ini timbul disebabkan dokumentari Al Jazeera. Mungkin pindaan akta yang bakal dilakukan hanya menjurus kepada kandungan video,” katanya.


Solskjaer tetap mahu raih kemenangan
Oleh KOSMO!

25 Julai 2020, 10:03 am
MANCHESTER – Pengurus Manchester United, Ole Gunnar Solskjaer menggesa anak-anak buahnya menampilkan aksi terbaik ketika menentang Leicester City pada perlawanan terakhir Liga Perdana Inggeris (EPL) malam esok.
Pada aksi yang akan berlangsung di Stadium King Power itu, United hanya memerlukan keputusan seri untuk melayakkan diri ke Liga Juara-Juara musim depan, namun Solskjaer tetap mahukan tiga mata.
Perlawanan yang melibatkan United, Leicester dan Chelsea pastinya menjadi tumpuan pada hari terakhir liga memandangkan ketiga-tiga pasukan ini memburu kedudukan empat teratas.
“Sebenarnya keputusan seri sudah memadai untuk kami, namun sudah tentu United ke sana dengan misi mencatat kemenangan,” kata Solskjaer.
Pengendali dari Norway itu berkata, sekarang terpulang kepada barisan pemainnya untuk menggunakan peluang terhidang bagi memastikan mereka beraksi dalam saingan Liga Juara-Juara.
“Kami memiliki waktu rehat selama tiga hari, jadi ia beri peluang kepada kami untuk cergas sepenuhnya. Ini adalah peluang terbaik kami layak ke saingan Eropah,” ujarnya.

United dilihat memiliki peluang lebih besar untuk melakar kemenangan memandangkan Leicester turun tanpa kelibat James Maddison dan Ben Chilwell yang masih cedera. – AGENSI


Budak lima tahun pimpin ibu buta cari sesuap nasi
Oleh KOSMO!

25 Julai 2020, 10:00 am
JAKARTA – Gambar seorang kanak-kanak lelaki berusia lima tahun menjadi pemandu arah dengan memimpin tangan ibunya yang cacat penglihatan tular di laman sosial dan menyentuh hati banyak pihak, lapor portal berita Suara.com kelmarin.
Keprihatinan kanak-kanak lelaki dikenali sebagai Muhammad Hatta dari Jambi itu telah dikongsi oleh seorang pengguna Instagram menggunakan nama akaun @nenk_update pada Rabu lalu.
Berdasarkan dua keping gambar yang tular, anak kecil itu dilihat berjalan sambil memimpin tangan ibunya, Nurmilis yang buta. Lebih menyentuh perasaan, kedua-duanya dilihat memakai baju lusuh dan kotor.
Berdasarkan komen netizen, ada yang mendakwa bahawa Hatta telah ditinggalkan ayahnya sejak dia masih kecil, manakala ibunya pula cacat penglihatan sejak kanak-kanak itu masih dalam kandungan.
“Setiap hari, Hatta akan menjadi penunjuk arah dengan memimpin tangan ibunya ketika mereka keluar mencari sesuap nasi.
“Hatta juga biasa tidur beralaskan kotak terbuang dan hanya menjamah makanan seadanya,” ungkap status yang dimuat naik @nenk_update.

Rata-rata, netizen tersentuh hati selepas membaca tentang kisah hidup kanak-kanak itu bersama ibunya dan berharap ada pihak tampil membantu mereka.
Bahkan, ada segelintir pengguna laman sosial turut memetik nama beberapa selebriti Indonesia yang dikenali dengan sifat pemurah antaranya aktor, Baim Wong supaya menghulurkan bantuan kepada dua beranak itu. – AGENSI


Tindakan ‘berani mati’ Harith berbaloi
Oleh KOSMO!

25 Julai 2020, 10:05 am
Oleh ISWAN SHAFIQ ISA
Sediakan studio latihan, gilap bakat-bakat baharu e-Sukan negara
ANAK muda ini pernah menolak tawaran untuk menyambung pengajiannya dalam bidang Pengurusan Pejabat di peringkat Sarjana semata-mata ingin menumpukan perhatian terhadap bidang sukan elektronik atau e-Sukan.
Hampir menyesali tindakannya itu, Muhammad Harith Farhan Zakaria, 26, atau Harith bagaimanapun kini berupaya untuk tersenyum dan semakin yakin dalam mengorak langkah meskipun mengakui pembabitannya dalam e-Sukan ketika ini masih lagi dianggap umpama ‘setahun jagung’.
Menceritakan semula detik awal pembabitannya dalam e-Sukan, Harith berkata, tidak seperti kebanyakan individu lain yang bermula sebagai pemain, dia sebaliknya bermula sebagai caster atau pengulas permainan sebelum menjadi seorang pemain.
Menurut Harith yang juga Presiden Persatuan E-Sukan Daerah Seberang Perai Selatan, selain bermain dan mengulas, dia juga berpengalaman secara tidak langsung dalam mengendalikan beberapa kejohanan berkaitan sebelum memilih untuk terjun ke dalam dunia pengurusan e-Sukan yang lebih mencabar.

Katanya, cabaran yang dihadapi dalam bidang pengurusan lebih membuka mata dan banyak mengajarnya akan selok-belok sebenar dalam dunia e-Sukan.
Selain itu, kata Harith, berkecimpung dalam dunia tersebut juga memperlihatkan hala tuju sebenar yang diinginkannya dalam bidang itu pada masa depan.

HARITH (tengah) bersama dua rakannya yang berkongsi minat sama iaitu Muhammad Zarif (kiri) dan Meor Muhammad Akmal meskipun memiliki latar belakang pendidikan berbeza.
Ketika ini, Harith bersama dua rakan seperjuangannya iaitu Muhammad Zarif Zaimi, 26, dan Meor Muhammad Akmal Azahari, 24, sedang membangunkan sebuah studio khusus untuk sukan itu yang dikenali sebagai Harith Brothers Studio di Taman Pekaka, Nibong Tebal.
“Studio itu kini hampir 80 peratus siap dan sepatutnya, ia boleh disiapkan lebih awal tapi terpaksa ditangguhkan kerana PKP (perintah kawalan pergerakan).
“Antara perkhidmatan yang bakal kami tawarkan di studio ini ialah menyewa permainan video PS4 (PlayStation 4), menyewa peralatan semasa mengendalikan acara e-Sukan dan beberapa perkhidmatan yang berkaitan,” ujarnya.

KEADAAN Harith Brothers Studio yang masih dalam proses pengubahsuaian sebagai pusat e-Sukan.Walaupun berkongsi minat yang sama, ketiga-tiga mereka sebenarnya datang dari latar belakang pendidikan berbeza kerana Muhammad Zarif merupakan graduan lulusan multimedia, manakala Meor Muhammad Akmal pula mengkhusus dalam bidang hartanah.
Bagaimanapun, perbezaan itulah sebenarnya mengeratkan hubungan mereka terutamanya dalam menguruskan studio tersebut yang dibangunkan dengan menggunakan modal sendiri buat masa ini.
“Impian kami ialah ingin melihat studio ini menjadi pusat e-Sukan untuk melatih dan menggilap bakat-bakat baharu dalam bidang ini.
“Pada masa sama, studio ini juga diharap dapat menjadi medan latihan kepada pemain (atlet) yang akan beraksi pada Sukma (Sukan Malaysia) selepas ini,” ujar Harith yang berkemungkinan akan menyertai skuad e-Sukan Sukma Pulau Pinang ke Johor sebagai wakil pengurusan pasukan. – K! ONLINE


Cabaran urus wang pasca Covid-19
Oleh MUHAMMAD IKHWAN IDERIS

25 Julai 2020, 10:00 am
IKHWAN IDERIS, WARTAWAN EKSEKUTIF

Pandemik Covid-19 yang melanda negara baru-baru ini telah memberi impak dahsyat kepada rizab kewangan kebanyakan isi rumah.
Kini, dengan kebanyakan industri telah dibuka dan ramai yang mula kembali bekerja, wajar bagi kita membina semula daya tahan kewangan masing-masing untuk menghadapi sebarang cabaran dan ketidaktentuan ekonomi pada masa depan.
Dengan pelaksanaan moratorium bayaran balik pinjaman bank sehingga Oktober, sekarang mungkin masa terbaik untuk menyimpan sekiranya ada wang lebihan.
Penanda aras biasa yang turut diamalkan masyarakat antarabangsa ialah kita perlu memiliki simpanan yang mencukupi untuk bertahan selama enam bulan.
Namun, dalam suasana norma baharu sekarang, pasti ada yang ingin menilai semula di mana tempatnya wang simpanan perlu diletakkan, dengan kadar dasar semalaman (OPR) telah dikurangkan oleh Bank Negara kepada 1.75 mata malah ramai berpandangan ia akan direndahkan lagi.
Menyimpan wang dalam akaun simpanan biasa sebenarnya adalah lebih kepada untuk memberi kemudahan kerana ia cuma memberi faedah sekitar 0.02 peratus setahun.

Bagi Pensyarah Kanan Putra Business School, Prof. Madya Dr. Ahmed Razman Abdul Latiff, Amanah Saham Bumiputera (ASB) merupakan tempat menarik bagi golongan bumiputera menyimpan wang mereka.
“ASB merupakan salah satu daripada pelaburan yang paling konsisten dari segi pulangan faedah dan bonus sepanjang 10 tahun kebelakangan ini.
“Ia wajar diberi keutamaan disebabkan risiko yang rendah dan mudah dikeluarkan sekiranya ada keperluan.
“Meskipun pelaburan Permodalan Nasional Bhd. (PNB, pemilik syarikat pengurusan unit ASB) banyak memfokuskan kepada pasaran tempatan (sekitar 90 peratus) ia bukan isu kerana ekuiti di Bursa Malaysia telah banyak menunjukkan pemulihan malah agensi antarabangsa mengunjurkan Keluaran Dalam Negara Kasar Malaysia akan kembali meningkat sehingga 7.5 peratus tahun depan,” katanya.
Menurut Razman, pilihan lain ialah menyimpan wang di Tabung Haji yang tidak memiliki had pelaburan seperti ASB.
“Lembaga Tabung Haji telah kembali menunjukkan keupayaan untuk mencatatkan keuntungan bagi tempoh sembilan bulan pertama 2019.
“Mereka juga dilihat telah mengurangkan kebergantungan kepada pelaburan ekuiti dan mula beralih kepada hartanah untuk memfokuskan kepada pulangan lebih stabil berbanding kadar pulangan tinggi,” katanya.
Sementara itu, Timbalan Pengurus Jabatan Pendidikan Kewangan, Agensi Kaunseling dan Pengurusan Kredit (AKPK), Noorhaliza Abu Bakar berkata, ciri paling utama untuk simpanan ialah boleh dicairkan pada bila-bila masa dan sifat tersebut terdapat dalam ASB.
Jelasnya, kita boleh meniru cara orang lama dengan membeli emas untuk tujuan simpanan, namun ia sebenarnya lebih kepada satu pelaburan kerana emas memerlukan satu tempoh masa yang agak panjang untuk harganya meningkat dengan stabil.
“Kini terdapat beberapa bank yang menyediakan akaun simpanan dan pelaburan berasaskan emas.
“Untuk golongan bukan bumiputera, simpanan tetap masih memberikan kadar faedah yang menarik.
“Bagaimanapun, ia bukan satu pilihan untuk orang Islam kerana cirinya yang tidak patuh Syariah,” katanya.


Sugu henti buat video, tumpu keluarga
Oleh KOSMO!

26 Julai 2020, 9:36 pm
IPOH – Pasangan YouTuber masakan, Sugu Pavithra membuat keputusan drastik apabila enggan lagi terlibat dalam sebarang pembikinan video dalam saluran YouTube mereka.
M. Sugu, 29, berkata, ekoran keputusan itu, mereka telah memadamkan semua video dalam saluran YouTube mereka semalam.
Menurutnya, dia membuat keputusan itu kerana mahu memberi tumpuan sepenuhnya kepada keluarganya.
“Kami tidak akan membuat apa-apa video lagi dan kami tidak mahu lagi ada sebarang kaitan dengan saluran YouTube.
“Banyak lagi YouTuber masakan  lain yang bagus dan kami tidak mahu lagi menjadi perhatian,” katanya ketika dihubungi hari ini.
Semalam, semua video dalam saluran YouTube pasangan suami isteri itu didapati telah dipadamkan.

Sebelum ini, terdapat 98 video masakan serta aktiviti di saluran YouTube pasangan suami isteri itu.
Saluran YouTube Sugu Pavithra diikuti lebih 785,000 pelayar.
Kali terakhir pasangan itu memuat naik video mereka ialah minggu lalu semasa bercuti bersama keluarga di Kuala Lumpur.
Keputusan pasangan itu tidak lagi mahu menghasilkan video dipercayai ada kaitan dengan perselisihan faham di antara mereka sehingga menyebabkan Sugu didakwa di  Mahkamah Sesyen di sini kelmarin atas dua tuduhan.
Namun sebelum ini, S. Pavithra berkata, dia sudah memaafkan suaminya dan mahu terus bersama-sama menghasilkan program masakan di YouTube. – K! ONLINE


KOM rancang kejohanan domestik
Oleh MUHAMMAD ZUHAILY BADLISHAH

26 Julai 2020, 8:32 pm
KUALA LUMPUR – Kesatuan Olahraga Malaysia (KOM) merancang mengadakan kejohanan domestik dalam usaha mempersiapkan atlet-atlet sebelum menghadapi jadual padat tahun depan.
Ketua jurulatih skuad olahraga negara, Mohd. Manshahar Abdul Jalil berkata, ia bagi membantu atlet mendapat kejohanan kompetitif selepas kalendar sukan itu terjejas disebabkan penularan wabak pandemik Covid-19 sejak Mac lalu.
“Sekarang kita sedang berbincang mengenai perancangan tahun depan. Kalau keadaan pulih, kita akan berdepan tahun yang sibuk tahun depan.
“Ini kerana kita ada Sukan SEA Vietnam 2021 dan beberapa kejohanan utama selain perlu bersiap sedia menghadapi Sukan Asia 2022 (di Hangzhou, China) dan Sukan Komanwel 2022 (di Birmingham, United Kingdom).
“Kemungkinan kita cuba adakan kejohanan domestik pada November nanti untuk membantu atlet supaya mereka boleh bertanding dan mengutip mata dalam kedudukan ranking dunia,” katanya.
Kebanyakan atlet sempat mengambil bahagian dalam satu kejohanan sahaja iaitu Kejohanan Olahraga Allcomers Perak pada hujung Februari lalu sebelum pertandingan domestik dan antarabangsa dibatalkan disebabkan Covid-19.

Setakat ini, cuma seorang atlet olahraga yang sudah mula menyertai kejohanan iaitu jaguh lempar cakera negara, Muhammad Irfan Shamsuddin yang mengambil bahagian dalam saingan Liga Olahraga Republik Czech. – K! ONLINE


300 sertai Kayuhan Santai Naib Canselor UniMAP 2020
Oleh MUHAMMAD ZUHAILY BADLISHAH

26 Julai 2020, 8:20 pm
KUALA LUMPUR – Seramai 300 peserta telah mengambil bahagian dalam program Kayuhan Santai Naib Canselor (KSNC2020) Universiti Malaysia Perlis (UniMAP) yang berlangsung di Kampus Alam UniMAP Pauh Putra, Arau semalam.
Lebih menarik, kayuhan yang julung kali dianjurkan itu turut meyaksikan penampilan istimewa bekas jaguh lumba basikal lebuh raya negara, Adiq Husainie Othman dalam acara kayuhan lebuh raya 70 kilometer (km).
Naib Canselor UniMAP, Prof. Ir. Ts. Dr. R Badlishah Ahmad berkata, KSNC2020 yang mempertandingkan dua kategori, kayuhan santai 30km dan kayuhan lebuh raya 70km itu bertujuan mengeratkan hubungan antara seluruh warga UniMAP.
Menurutnya, ia juga sebagai simbolik perpindahan keseluruhan operasi pentadbiran UniMAP ke kampus induk melalui penempatan di Bangunan Canselori yang siap diduduki pada Mac lalu.
“Sebelum ini, operasi pentadbiran UniMAP yang merangkumi Pejabat Naib Canselor, Pejabat Timbalan-Timbalan Naib Canselor, Jabatan Pendaftar dan Jabatan Bendahari beroperasi secara teragih di seluruh Kangar.
“Sementara menunggu perasmian Bangunan Canselori yang masih tertangguh ekoran pandemik Covid-19, pelepasan peserta KSNC2020 dibuat di perkarangan bangunan Canselori dan dilihat sebagai alternatif terbaik untuk memaklumkan perpindahan tersebut,” katanya.

Beliau berkata demikian pada majlis penutup dan penyampaian hadiah cabutan bertuah di Kolej Kediaman Tuanku Tengku Fauziah, Arau semalam.
Selain mendapat penyertaan yang ramai, KSNC2020 turut menerima tajaan daripada pelbagai pihak termasuk basikal, aksesori berbasikal, mesin urutan dan hamper serta minuman kesihatan.
Sementara itu, Adiq Husainie mengakui penyertaannya sedikit sebanyak dapat mengubati kerinduannya dalam sukan berbasikal lebuh raya selepas bersara tahun lalu memandangkan dia secara kebetulan berada di Kedah atas urusan keluarga.
“Walaupun pertandingan secara santai tetapi saya akui, rata-rata peserta bagi kategori 70km termasuk Prof. R Badlishah sendiri memiliki stamina yang tinggi,” jelasnya. – K! ONLINE


Coman tidak akan dijual ke United
Oleh KOSMO!

26 Julai 2020, 9:38 pm
MUNICH – Juara Bundesliga, Bayern Munich tidak berminat untuk menjual pemain sayap sensasi, Kingsley Coman yang menarik minat Manchester United pada jendela perpindahan musim panas ini.
Sebagai rekod, Coman telah mempamerkan aksi cemerlang untuk membantu Bayern menjuarai Bundesliga dan Piala Jerman dengan meledak tujuh gol selain tujuh lagi bantuan jaringan.
Namun, masa depan pemain antarabangsa Perancis itu di Allianz Arena dilihat samar selepas Bayern menandatangani pemain sayap Manchester City, Leroy Sane awal bulan ini.
Difahamkan, keputusan itu telah dibuat oleh barisan pengarah tertinggi kelab yang percaya Coman masih boleh memberi sumbangan penting buat pasukan Bayern pada musim depan.
United pula sememangnya sedang mencari pemain sayap dan menjadikan Coman sebagai alternatif sekiranya gagal menandatangani bintang sensasi Borussia Dortmund, Jadon Sancho. – AGENSI


Ajal dihempap jentera pembajak
Oleh KOSMO!

26 Julai 2020, 7:16 pm
Oleh YATIMIN ABDULLAH
PASIR MAS – Seorang lelaki maut dihempap jentera pembajak ketika dalam perjalanan pulang ke rumahnya di Kampung Sakar berhampiran Sungai Tendong di sini hari ini.
Dalam nahas pada pukul 12.40 tengah hari itu, mangsa, Muhammad Rizalman Muhammad Nawawi,42, dikatakan dalam perjalanan pulang bersama sebuah lagi jentera selepas selesai melakukan kerja-kerja membajak kawasan pertanian jagung dan tembikai.
Difahamkan, jentera pembajak yang dipandu Muhammad Rizalman telah terjunam ke dalam tebing anak sungai sebelum kenderaan berat itu menghempapnya.
Ketua Balai Bomba dan Penyelamat Pasir Mas, Sapawi Setapa berkata, kemalangan itu menyebabkan Muhammad Rizalman meninggal dunia ditempat kejadian selepas mengalami kecederaan parah.
Katanya, pihak bomba telah menerima panggilan kecemasan pada pukul 12.45 tengah hari.

“Sepasukan anggota yang diketuai Komandan Operasi, Pegawai Kanan Bomba II, Zakuan Ismail telah dikerah ke lokasi kejadian.
“Setiba di lokasi kejadian, kami mendapati mangsa bersama jentera pembajak yang dipandunya telah terjunam ke kawasan tebing sungai yang dianggarkan sedalam 10 meter,” katanya ketika dihubungi Kosmo! sebentar tadi.
Sapawi memberitahu, bomba terpaksa menggunakan alat pengusung untuk mengeluarkan mangsa dari kawasan tersebut.
Katanya, proses mengangkat mayat mangsa mengambil masa 15 minit ekoran kawasan tebing anak sungai itu curam.
“Jenazah mangsa kemudian dibawa ke Hospital Pasir Mas dekat sini untuk tindakan lanjut,” katanya. K! ONLINE


Banglo misteri di Nibong Tebal terbakar
Oleh MOHD SYALMIZI HAMID

26 Julai 2020, 7:44 pm
SEBERANG PERAI – Rumah agam misteri yang dikenali sebagai Rumah 99 Pintu di Jalan Byram, Nibong Tebal di sini dijilat api dalam kejadian kebakaran hari ini.
Kebakaran banglo kosong yang terletak dalam kawasan ladang kelapa sawit itu berlaku kira-kira pukul 5.45 petang sebelum bomba menerima panggilan kecemasan pada pukul 5.57 petang.
Pegawai Operasi dari Balai Bomba dan Penyelamat Nibong Tebal, Penguasa Bomba Kanan II, Mohd. Awis Kharni Abdul Rahman berkata, kejadian itu melibatkan sebahagian struktur kayu berkeluasan kira-kira 929 meter persegi.
“Anggaran kemusnahan adalah kira-kira 70 peratus dan operasi pemadaman masih dijalankan.
“Punca kejadian masih dalam siasatan,” katanya kepada pemberita di sini hari ini.
Banglo dua tingkat yang didakwa dibina sekitar tahun 1800 itu mempunyai kisah mistik dalam kalangan penduduk tempatan dan dikaitkan milik seorang warga British yang telah mati dibunuh di rumah berkenaan.

Ia mendapat jolokan Rumah 99 Pintu kerana didakwa mempunyai pintu yang banyak. – K! ONLINE


Mann Ventures tawar iklan untuk tambah pendapatan pemandu e-hailing
Oleh KOSMO!

26 Julai 2020, 9:54 pm
Iklan yang dipamerkan di badan kenderaan untuk meningkatkan pendapatan pemandu e-hailing.

KUALA LUMPUR – Syarikat e-hailing, Mann Ventures Sdn. Bhd. (Mann Ventures) menawarkan program MannGO Ads buat pemandu e-hailing sebagai usaha memberi peluang kepada kumpulan tersebut mempelbagaikan sumber pendapatan masing-masing.
Sebelum ini, kumpulan pemandu e-hailing lebih tertumpu kepada aktiviti penghantaran penumpang semata-mata.
Ketua Operasi Mann Ventures, Tengku Shahputra Tengku Amirfuddin berkata, kereta merupakan aset terpenting bagi seorang pemandu e-hailing.
“Kenderaan mereka pastinya berada dalam keadaan yang baik dan sering bergerak ke sana-sini.
“Berdasarkan jarak perjalanan yang dilalui setiap hari maka kenderaan itu boleh dijadikan satu platform terbaik untuk mempromosi dan mengiklankan produk atau perkhidmatan sekali gus menjana pendapatan tambahan” katanya kepada pemberita di sini semalam.
Shahputra

Shahputra menjelaskan, syarikat telah melancarkan MannGO Ads pada Februari lalu tetapi disebabkan wabak Covid-19 dan Perintah Kawalan Pergerakan, maka pertumbuhan perniagaan tersebut sedikit perlahan.

“Program ini terbuka kepada semua pemandu e-hailing yang menggunakan kenderaan sendiri.
“Dengan meletakkan iklan pada keempat-empat pintu dan but belakang, mereka boleh menjana pendapatan tambahan bermula daripada RM350 sebulan.
“Pemandu hanya perlu memenuhi syarat pengiklanan iaitu memandu minimum 200 jam sebulan pada jarak sekurang-kurangnya 1,200 kilometer dan kami akan mencari syarikat bersesuaian untuk mengiklankan perkhidmatan pada kenderaan mereka,” jelas beliau.
Tambah Shahputra, buat masa ini terdapat 30 kenderaan telah menyertai program tersebut dengan penglibatan antara enam hingga tujuh syarikat pengiklan.
Jelas beliau, pihaknya berharap MannGO Ads terus berkembang selari dengan pemulihan ekonomi dengan sasaran penyertaan antara 300 hingga 400 kenderaan menjelang hujung tahun ini.
“Tempoh minimum bagi sesebuah syarikat mengiklankan penawaran mereka adalah selama tiga bulan, jadi setiap pemandu yang menyertai program ini akan memperoleh pendapatan minimum RM1,050.
“Program ini diharap dapat membantu pemandu e-hailing berdepan cabaran ekonomi masa kini,” katanya.


Bas bawa alumni sekolah terbalik, 13 terkorban
Oleh KOSMO!

26 Julai 2020, 8:07 pm
HANOI – Satu lawatan pertemuan semula sekolah tinggi di Vietnam bertukar tragedi semalam apabila bas membawa kumpulan alumni tersebut terbabas dan terbalik di sebuah selekoh lebuh raya, menyebabkan lebih 12 penumpang terbunuh.
Kumpulan hampir 40 penumpang di dalam bas tersebut adalah bekas rakan sekelas di Sekolah Tinggi Dong Hoi. Alumni tersebut dalam perjalanan untuk melawat sebuah kawasan di wilayah Quang Binh, tengah Vietnam sempena ulang tahun ke-30 graduasi mereka.
Bagaimanapun, pemandu bas hilang kawalan ketika melalui selekoh tajam di lebuh raya itu, demikian menurut media pemerintah.
Sekurang-kurangnya 13 orang terbunuh dan lebih ramai lagi cedera.
“Beberapa penumpang menyatakan bahawa apabila bas itu menuruni cerun, terdapat tanda-tanda brek rosak,” lapor akhbar Tuoi Tre.
Imej yang dikongsi di laman-laman berita menunjukkan bas itu terbalik di tepi jalan dengan orang ramai memerhati dan anggota penyelamat membantu mangsa yang cedera.

Perjalanan di jalan raya Vietnam boleh menjadi berbahaya dengan Pertubuhan Kesihatan Sedunia menyatakan, kecederaan  dalam kemalangan trafik menjadi punca utama kematian mereka yang berusia 15 hingga 29 tahun.
Setakat ini, Vietnam merekodkan lebih 3,200 kematian akibat kemalangan jalan raya sepanjang enam bulan pertama tahun ini. – AFP


Tedung selar masuk dapur
Oleh KOSMO!

26 Julai 2020, 7:21 pm
Oleh MASTURAH SURADI
KOTA TINGGI – Hajat seorang wanita di Kampung Sungai Telor di sini yang mahu menjamah bubur terbantut apabila dikejutkan dengan kehadiran ular tedung selar di dapur rumahnya, malam semalam.
Pegawai Angkatan Pertahanan Awam Malaysia (APM) Kota Tinggi, Mohd. Sarul Nizam Khirudin berkata, wanita berusia lingkungan 50-an itu menemui reptilia berkenaan di atas dinding dapurnya kira-kira pukul 11.53 malam.
“Kehadiran ular itu disedari wanita berkenaan ketika hendak ke dapur untuk mengambil bubur. Mangsa ketakutan sebelum meminta anaknya membuat panggilan kecemasan.
“Seramai tiga anggota dihantar ke lokasi selepas menerima laporan berkenaan penemuan ular itu. Anggota melakukan proses penangkapan dengan segera dan berhati-hati berikutan reptilia berkenaan sangat agresif,”katanya kepada Kosmo! hari ini.
Mohd. Sarul berkata, reptilia dianggarkan sepanjang 10 kaki dengan berat anggaran lima kilogram itu kemudian berjaya ditangkap selepas setengah jam.

Katanya, haiwan tersebut disimpan untuk diserahkan kepada pihak Jabatan Perhilitan Kota Tinggi.
Jelasnya, pemantauan di sekitar kawasan rumah turut dilakukan bagi memastikan kawasan selamat sebelum anggota bergerak pulang ke Pusat Kawalan Operasi Daerah (PKOD) Kota Tinggi. – K! ONLINE